Jangan buat pembelian panik kit ujian kendiri

SHAH ALAM, 12 Mac - Orang ramai dinasihatkan supaya tidak membuat pembelian panik kit ujian COVID-19 kerana bekalan peralatan itu di pasaran adalah mencukupi.Tindakan itu menurut Presiden Persatuan Perubatan Malaysia (MMA) Dr Koh Kar Chai boleh mengakibatkan bekalan menyusut.

(Antara kit ujian kendiri yang dijual di pasaran/FOTO FAIL)

Beliau menjelaskan, keperluan bagi melakukan ujian kendiri adalah hanya selepas menghadiri majlis besar, melawat warga emas atau individu yang lemah imun atau yang menunjukkan simptom.

Malah katanya, profesional penjagaan kesihatan sendiri tidak menjalankan ujian kendiri secara harian, melainkan sekiranya ia jelas diperlukan untuk berbuat demikian dalam situasi berisiko tinggi tertentu.“Lakukan ujian bila perlu atau berada dalam keadaan berisiko, tidak perlu buat ujian kendiri setiap hari,” katanya dalam satu kenyataan pada Sabtu.Walaupun ketepatan kit ujian kendiri mungkin tidak setanding dengan ujian Kit Ujian Pantas Antigen (RTK Ag) dan Reverse Transcription Polymerase Chain Reaction (RT PCR) profesional, kit ujian kendiri berguna dalam mengesan kehadiran virus pada kes-kes bergejala.


Weed Solut-ioN, produk kawalan rumpai mesra keluaran FGVAS

KUALA LUMPUR, 12 Mac- FGV Agri Services Sdn Bhd (FGVAS) memperkenal produk kawalan rumpai mesra alam, Weed Solut-ioN.Anak syarikat FGV Holdings Berhad itu melancarkan produk tersebut dengan 70 peratus bahan bukan toksik sekali gus menjimatkan kos untuk sektor pertanian.Ini berikutan Weed Solut-ioN merupakan bahan adjuvan yang boleh mengurangkan kadar penggunaan racun rumpai secara berkesan."Weed Solut-ioN merupakan salah satu inisiatif FGV dalam menangani kenaikan harga racun rumpai sekali gus strategi penjimatan kos merumput yang lebih cekap di ladang kelapa sawit," kata Ketua Pegawai Eksekutif Kumpulan FGV, Nazrul Izam Mansor menerusi kenyataan dikeluarkan.

Kumpulan tersebut komited untuk terus membangunkan inovasi dan teknologi yang mampan untuk digunakan dalam operasi perniagaannya.


MOSTI bantu NADMA analisis gerakan tanah di Ampang

(Lokasi kejadian tanah runtuh yang berlaku di Taman Bukit Permai 2 Ampang/BERNAMA)

AMPANG JAYA, 12 Mac - Kementerian Sains, Teknologi dan Inovasi membantu Agensi Pengurusan Bencana Negara (NADMA) untuk menganalisis pergerakan tanah runtuh di Taman Bukit Permai 2, Ampang, menggunakan teknologi penderiaan jauh atau 'remote sensing' angkasa.Timbalan Menterinya, Datuk Ahmad Amzad Hashim berkata analisis berkenaan dibuat menggunakan teknologi yang dibangunkan Agensi Angkasa Malaysia (MYSA). "Terdapat tujuh jenis maklumat diperlukan berkaitan 'remote sensing' (penderiaan jauh) dan imej satelit yang boleh digunakan dalam mengesan sebarang pergerakan tanah di cerun bukit."Sekiranya ada maklumat awal, kita boleh membantu dari segi menangani risiko berkaitan kejadian seperti ini,"kata Ahmad Amzad selepas meninjau lokasi kejadian. Beliau berkata, maklumat sedemikian dapat membantu kerajaan dan NADMA dalam merancang operasi untuk mencegah risiko kejadian seumpama itu berulang.Terdahulu, beliau turun padang melawat lokasi tanah runtuh di Taman Bukit Permai 2, di sini, yang mengakibatkan empat maut dan seorang cedera pada Khamis.

Ahmad Amzad berkata, sebelum ini, sudah berlaku kejadian sama di Kemensah dan MOSTI pernah bekerjasama dengan Majlis Perbandaran Ampang Jaya (MPAJ) menerusi 'System E-Slope' yang membantu berkaitan pembangunan cerun."Ini adalah kerjasama MYSA dengan pihak berkuasa tempatan (PBT) yang sudah kita laksanakan sebelum ini dan ia adalah skop di bawah MOSTI," katanya.Katanya, kunjungan beliau ke lokasi hari ini adalah bagi memastikan pihaknya tidak terlepas pandang dari segi apa-apa maklumat.Pada Khamis lepas, insiden tanah runtuh di Taman Bukit Permai 2, Ampang dekat sini, meragut empat nyawa dan menyebabkan seorang cedera ringan selain menyaksikan 15 rumah serta 10 kenderaan terjejas.


AADK Melaka kenal pasti kawasan pesisir pantai yang dicemari aktiviti penagihan dadah

AYER KEROH, 12 Mac- Agensi Antidadah Kebangsaan (AADK) Melaka mengenal pasti kawasan pesisir pantai antara kawasan berisiko tinggi (KBT) paling tinggi direkodkan terlibat dengan penagihan dadah.  Menurut pengarahnya, Wan Madihi Wan Salleh, daripada 10 KBT yang dikenalpasti empat daripadanya merupakan kawasan persisir pantai.  Ia membabitkan kawasan Tanjung Kling, Pernu, Kuala Sungai Baru dan Kuala Linggi.  ”Kawasan berisiko ini, kita dapat daripada pelbagai agensi bukannya AADK sahaja, daripada pihak polis dan agensi lain. Kita sekalikan jumlah tersebut dan kita dapat kenal pasti kawasan itu itulah," kata Wan Madihi kepada pemberita selepas merasmikan Sambutan Peringatan Hari Antidadah Kebangsaan Peringkat Negeri Melaka 2022 di MITC, di sini.

(Pengarah AADK Melaka, Wan Madihi Wan Salleh pada Sambutan Peringatan Hari Antidadah Kebangsaan Peringkat Negeri Melaka 2022 di MITC Ayer Keroh)

Dalam pada itu, pihaknya turut menyasarkan penurunan sebanyak 30 peratus jumlah penyalahguna serta penagih dadah menjelang 2025.


APMM Perlis tahan enam nelayan tangkap siput secara haram

KUALA PERLIS, 12 Mac- Agensi Penguatkuasaan Maritim Malaysia (APMM), Zon Maritim Kuala Perlis menahan tiga bot fiber tanpa nombor pendaftaran di tiga lokasi berbeza kerana disyaki menangkap siput retak seribu secara haram di sekitar perairan Kuala Perlis. Ketiga-tiga tangkapan berkenaan dibuat pada kedudukan kira-kira 0.78, 1.04 dan 0.65 batu nautika barat pantai Kuala Perlis membabitkan tiga tekong dan tiga kru kira-kira pukul 4.13 hingga 4.37 petang semalam.  Pengarah Zon Maritim Kuala Perlis, Komander Maritim Mohd Hashim Mat Zain berkata kesemua yang ditahan merupakan warga tempatan berusia 21 hingga 47 tahun.  "Hasil pemeriksaan mendapati kesemua bot nelayan tersebut berpangkalan di Kuala Perlis dan disyaki melakukan pelbagai kesalahan.""Antaranya kesalahan di bawah Akta Perikanan 1985 Seksyen 8 (a) kerana mengendalikan bot tanpa lesen yang sah serta Seksyen 11 (3) (c) kerana memasang atau menyebabkan dipasang apa-apa belat ikan, peralatan menangkap ikan atau peranti mengumpul ikan tanpa kebenaran bertulis daripada Ketua Pengarah Perikanan Malaysia," kata Mohd Hashim ketika ditanya pemberita RTM.

(APMM Kuala Perlis berjaya tahan tiga bot fiber yang disyaki melanggar peraturan di bawah Akta Perikanan 1985)

Turut dirampas dua set sangkar besi berupa tangguk siput dianggarkan bernilai RM1,000 dan hasil laut jenis siput retak seribu seberat 80 kilogram ketika pemeriksaan dilakukan.  Kesemua yang ditahan serta hasil tangkapan siput serta bot dibawa ke jeti Zon Maritim Kuala Perlis.


Majlis Konvokesyen ke-33 UUM guna kaedah RFID, SOP majlis lebih terkawal

SINTOK, 12 Mac- Universiti Utara Malaysia (UUM) buat julung kalinya memperkenalkan sistem e-Konvo berasaskan teknologi Identifikasi Frekuensi Radio (RFID) pada Majlis Konvokesyen ke-33 UUM yang akan berlangsung seminggu mulai Ahad di Dewan Mu’adzam Shah di Sintok, Kedah. Ini kerana penggunaan RFID dapat mengurangkan sentuhan dan interaksi secara langsung dalam jarak dekat antara graduan bagi mengawal penularan COVID-19 sepanjang majlis berlangsung. Naib Canselor UUM, Prof. Dr. Haim Hilman Abdullah berkata pengenalan sistem baharu itu adalah seiring dengan perkembangan teknologi semasa. "RFID mempunyai dua sistem utama iaitu sistem pengurusan jubah dan sistem panggilan nama graduan. Teknologi RFID menggunakan medan elektromagnetik frekuensi radio untuk memindah maklumat daripada tag RFID ke pengimbas RFID untuk tujuan pengenalan dapat digunakan dalam pelbagai aplikasi." "Dengan adanya teknologi itu, pengurusan jubah akan menjadi lebih cekap serta dapat menjana laporan inventori jubah dengan cepat dan efisien," kata Prof. Dr Haim Hilman kepada pemberita RTM.

Bagi sistem panggilan nama graduan, tag RFID yang dilekatkan pada jubah graduan akan berfungsi dengan imbasan yang dikesan oleh pengimbas RFID dan nama graduan akan diumumkan secara automatik semasa graduan berada di pentas untuk mengambil skrol ijazah.


100 anak yatim dan asnaf terima sumbangan dari MAIPs dan Hari-Hari

ARAU, 12 Mac- Majlis Agama Islam dan Adat Istiadat Melayu Perlis (MAIPs) dan Hari-Hari Bumi Jaya Sdn Bhd menyerahkan sumbangan berupa kelengkapan persekolahan kepada 100 orang anak yatim dan golongan asnaf di Perlis. Pemberian tersebut berupa baucer Pusat Pakaian Hari-Hari bernilai RM150 setiap seorang bagi persediaan menjelang pembukaan sesi persekolahan tidak lama lagi.  Menurut Ketua Pegawai Eksekutif MAIPs, Mohd Nazim Mohd Noor sebanyak tiga buah rumah kebajikan dan kariah Arau telah dipilih bagi menerima sumbangan tersebut.  "Sumbangan ini amat bermakna buat anak-anak ini yang kelihatan amat teruja bagi mendapat kelengkapan persekolahan masing-masing," kata Mohd Nazim kepada RTM.

(Raja Muda Perlis, Tuanku Syed Faizuddin Putra Jamalullail menyantuni anak yatim dan golongan asnaf ketika di pusat pakaian Hari-Hari, di sini)

Manakala bagi Pengarah Hari-Hari Bumi Jaya Sdn Bhd, Amilludin Latip, pihaknya berharap pemberian sumbangan berkenaan yang merupakan sebahagian daripada program tanggungjawab sosial korporat (CSR) syarikat berkenaan dapat memberi manfaat kepada setiap penerima terlibat. Raja Muda Perlis, Tuanku Syed Faizuddin Putra Jamalullail berkenan menyaksikan penyerahan cek oleh Hari-Hari Bumi Jaya Sdn Bhd kepada MAIPs.


Terbuka Jerman: Zii Jia mara ke separuh akhir

MULHEIM, 12 Mac - Jaguh perseorangan negara, Lee Zii Jia mara ke separuh akhir Kejohanan Badminton Terbuka Jerman., malam tadi.Zii Jia menewaskan pemain China, Zhao Jun Peng 21-12, 21-18.

(Jaguh perseorangan negara, Lee Zii Jia)

Pemain di ranking ke-7 dunia itu menamatkan permainan dalam tempoh 40 minit.Ini merupakan pertemuan pertama antara Zii Jia dengan pemain ke-38 dunia berusia 36 tahun itu.Di separuh akhir HARI INI, Zii Jia akan bertemu pemenang perlawanan suku akhir antara Kunlavut Vitidsarn dari Thailand dengan pemain Jepun, Kenta Nishimoto.Terbuka Jerman adalah kejohanan pertama Zii Jia sejak bergelar pemain profesional selepas memutuskan untuk meninggalkan Persatuan Badminton Malaysia (BAM), Januari lalu.


Tidak buat saringan awal faktor kanser tahap tiga dan empat meningkat

KUALA LUMPUR, 11 Mac- Kesedaran masyarakat yang rendah dalam melakukan saringan awal kesihatan menjadi antara faktor kes kanser tahap tiga dan empat lewat dikesan dan menyebabkan angka kematian akibat penyakit kronik di negara ini terus meningkat.Menteri Kesihatan, Khairy Jamaluddin berkata, kes yang lewat dikesan pada tahap tiga dan empat meningkat dari 58.7 peratus bagi tahun 2007 hingga 2011 kepada 63.7 peratus sepanjang tahun 2012 hingga 2016.Katanya, kadar peningkatan peratusan berkenaan berada pada tahap membimbangkan berdasarkan kajian ' Malaysian Study on Cancer Survival' yang diterbitkan pada Oktober 2018 menunjukkan semakin lewat kanser dikesan,semakin rendah kadar survival pesakit."Saya rasa setiap orang mungkin kenal atau ada ahli keluarga yang pernah menghidap barah atau kanser."Ayah saya sendiri meninggal disebabkan kanser, ibu kepada isteri saya juga telah meninggal disebabkan kanser.cuma bapa saya meninggal pada tahun 1992 dan pada waktu itu mungkinpilihan rawatan tak banyak, kesedaran pun tidak berapa meluas, berbanding sekarang."Dengan pilihan rawatan yang lebih banyak kesedaran seharusnya turut meningkat, bukan sahaja dari sudut sainsa dan perubatan, malah kesedaran sosial dan agama dengan lebih menyeluruh," katanya.

Justeru Khairy berharap kerjasama pelbagai pihak diperlukan bagi mengenal pasti ruang penambahbaikan serta meningkatkan kesedaran masyarakat dan akses kepada pengesanan dan rawatan awal.

(Khairy menyampaikan sumbangan sebanyak RM3,000 kepada enam persatuan kanser di Kuala Lumpur)

Dalam pada itu, katanya situasi sama turut dilihat ketika negara ketika dilanda pandemik COVID-19 dengan kebanyakan pesakit meninggal dunia dalam kalangan individu mengalami komplikasi penyakit lain.dan turut dibimbangi memberi kesan kepada sistem perkhidmatan kesihatan."Malaysia menghadapi masalah penyakit tidak berjangkit yang tinggi seperti kencing manis, darah tinggi, kardiovaskular dan lain-lain. Ini merumitkan keadaan sebab ia (membabitkan) dua tiga rangkai penyakit dan kemungkinan untuk sembuh agak rendah disebabkan komplikasi penyakit lain."Ini juga dapat dilihat ketika pandemik COVID-19 ramai yang tanya kenapa kadar kematian di Malaysia agak tinggi. Saya boleh katakan bila lihat di hospital, ramai yang meninggal dunia adalah mereka yang mempunyai komorbiditi," katanya ketika berucap pada Program Hari Bersama Pesakit Kanser Sempena Hari Kanser Sedunia 2022, di sini.Pada majlis sama, Khairy turut menyampaikan sumbangan sebanyak RM3,000 kepada enam persatuan kanser di Kuala Lumpur dan sebanyak 120 bakul kasih berupa barangan keperluan harian kepada pesakit terpilih.Selain itu, beliau berkata Skim Peduli Kesihatan yang dilaksanakan untuk Kumpulan B40 (PeKa B40) bagi membantu golongan itu membuat saringan kesihatan secara percuma perlu dimanfaatkan ."Saya lihat kesedaran dalam kalangan masyarakat terutama orang Melayu sangat kurang, termasuk mengenai vaksin. Di bawah Kementerian Kesihatan (KKM), Skim Peduli Kesihatan untuk Kumpulan B40 (PeKa), saringan kesihatan percuma diberikan kepada semua golongan B40 berusia 40 tahun ke atas dan menerima bantuan sara hidup dari kerajaan./"Tetapi, sejuta lebih tidak melakukan saringan asas walaupun ia percuma. Bila kita berdepan keadaan sebegini tidak diketahui apakah beban sistem kesihatan negara yang sebenar, kita hanya tahu bila ramai yang sakit," katanya.


PLUS nafi diskaun 50 peratus tol balik mengundi

KUALA LUMPUR, 11 Mac- PLUS Malaysia Berhad (PLUS) menafikan telah mengeluarkan kenyataan media mengenai pemberian diskaun tol sebanyak 50 peratus untuk mereka yang pulang mengundi pada Pilihan Raya Negeri (PRN) Johor seperti yang tular di media sosial.

PLUS dalam kenyataan hari ini memaklumkan pihaknya memandang serius perbuatan menggunakan logo syarikat itu untuk mengelirukan orang ramai.Syarikat konsesi lebuh raya itu turut menyatakan akan bekerjasama dengan pihak berwajib untuk mengambil tindakan terhadap individu dan pihak yang terbabit.Menurut kenyataan itu, selain agensi media yang sah, semua kenyataan media PLUS disiarkan menerusi saluran komunikasi rasmi syarikat itu termasuk media sosial.


Pembukaan sempadan: MOTAC saran pengusaha pelancongan patuhi SOP

(SOP Gelembung Pelancongan Antarabangsa Pulau Langkawi (LITB), syarikat pelancongan berlesen perlu menyediakan perkhidmatan pemandu pelancong/Gambar hiasan)

KUALA LUMPUR, 11 Mac- Pasukan penguatkuasaan Kementerian Pelancongan, Seni dan Budaya (MOTAC) telah memperkukuh kesiapsiagaan agar Keluarga Malaysia dan pengembara luar selesa menikmati pakej pelancongan dikendalikan pengusaha pelancongan berlesen. Menurut MOTAC dalam satu kenyataan, ia selaras dengan keputusan kerajaan untuk membuka sempadan negara dan Fasa Peralihan ke endemik bermula 1 April ini."Di bawah prosedur operasi standard (SOP) Gelembung Pelancongan Antarabangsa Pulau Langkawi (LITB), syarikat pelancongan berlesen perlu menyediakan perkhidmatan pemandu pelancong dengan maksimum 20 orang di dalam kumpulan lawatan bagi penyelerasan itinerari lawatan."Manakala, SOP Perjalanan Mengerjakan Aktiviti Umrah yang dikemas kini pula menetapkan syarikat pengendali umrah perlu melantik Person In Charge (PIC) bagi kumpulan yang mempunyai 40 jemaah dan ke atas. "PIC terbabit bagi mengawal jemaah sepanjang perjalanan termasuk semasa di lapangan terbang atau Pintu Masuk Antarabangsa (PMA) Malaysia."Bagi kumpulan yang kurang dari 40 jemaah, PIC perlu menguruskan jemaah di PMA," kata kenyataan berkenaan.

(Syarikat pengusaha pelancongan yang didapati berulang kali melanggar prosedur operasi standard (SOP) oleh dikenakan tindakan tegas /Gambar fail)

Dalam pada itu, MOTAC turut mengingatkan syarikat pengusaha pelancongan supaya sentiasa mematuhi SOP agar Pelan Pemulihan Negara dapat dilaksanakan dengan lancar."Syarikat pengusaha pelancongan yang didapati berulang kali melanggar prosedur operasi standard (SOP) ditetapkan Kementerian Pelancongan, Seni dan Budaya (MOTAC), boleh dikenakan tindakan tegas bawah Akta Industri Pelancongan 1992 (Akta 482).  "Baru-baru ini dua notis pemeriksaan dan lima surat tunjuk sebab dikeluarkan kepada syarikat-syarikat pengusaha pelancongan yang didapati melanggar SOP."Surat dan notis itu dikeluarkan hasil pemantauan serta penguatkuasaan MOTAC  di Pulau Langkawi mulai 21 hingga 23 Feb dan di pintu masuk antarabangsa (PMA) negara pada 25 Februari dan 8 Mac lepas," menurut kenyataan itu.


Perubahan iklim membentuk cuaca ekstrim antara punca krisis bencana

KUALA LUMPUR, 11 Mac- Keragaman cuaca akibat perubahan iklim antara punca krisis bencana alam yang dialami bukan sahaja di Malaysia, namun negara-negara dunia sejak akhir-akhir ini, memberi amaran cuaca ekstrim boleh membawa kesan lebih teruk termasuk kejadian tanah runtuh

Menurut Ketua Pengarah Jabatan Meteorologi Malaysia, Muhammad Helmi Abdullah, keragaman cuaca itu merupakan corak terbaharu iklam yang membawa risiko fenomena kejadian bencana lebih besar dan lebih kerap berbanding sebelum ini."Jika diperhatikan, cuaca ekstrim semakin meningkat dan kuat, begitu juga dari segi frekuensinya ataupun kadar juga emakin meningkat danpihak kami tidak menolak kemungkinan bahawa fenomena sebegini akan menjadi lebih kerap pad tahun-tahun mendatang."Keadaan cuaca ekstrim ini akan menjadi lebih kerap berlaku di negara kita disebabkan oleh pemanasan global menyumbang kepada peningkatan suhu di seluruh dunia.. dan di negara kita tidak terkecuali,"katanya kepada RTM

(Muhammad Helmi Abdullah dalam temu bual dalam talian secara langsung  di RTM)

Dalam pada itu, beliau juga berkata fasa peralihan monsun dijangka bermula pada 14 Mac ini dan berterusan sehingga pertengahan Mei depan, menandakan kemungkinan Malaysia akan mengalami banjir kilat dalam waktu berkenaan."Permulaan fasa itu menandakan berakhirnya Monsun Timur Laut yang telah bermula sejak 3 November tahun lalu dan semasa fasa peralihan monsun, rantau negara akan menerima tiupan angin lemah dari pelbagai arah yang amat sesuai untuk kejadian ribut petir uang lazimnya, ia akan membawa hujan lebat berserta angin kencang dalam jangka masa singkat."Kejadian ini berlaku terutamanya pada waktu petang dan awal malam di kebanyakan kawasan di negeri Pantai Barat, pedalaman Semenanjung, barat Sabah serta barat dan tengah Sarawak.“Keadaan cuaca ini berpotensi menyebabkan banjir kilat dan kerosakan pada struktur yang tidak kukuh,” katanya.Tambah beliau, dalam usaha meningkatkan ketepatan ramalan cuaca di negara ini, MetMalaysia mengambil tindakan proaktif, menambah baik sistem dan keperluan sedia ada selain berkongsi data dan kepakaran bersama-sama jabatan meteorologi negara-negara lain.Sementara itu, beliau turut menasihatkan orang ramai supaya lebih berwaspada dalam tempoh ini dan sentiasa peka dengan ramalan serta amaran cuaca yang dikeluarkan oleh MetMalaysia melalui laman web rasmi, www.met.gov.my, aplikasi mobil myCuaca dan media sosial jabatan.Orang ramai juga boleh menghubungi Hotline Jabatan di talian 1-300-22-1638 untuk sebarang pertanyaan lanjut.


Tanah runtuh di Ampang, 'tanah runtuh dalam tertangguh' - pakar geologi

(Anggota bomba ketika menjalankan operasi menyelamat di lokasi kejadian)

AMPANG, 11 Mac- Kejadian tanah runtuh di Taman Bukit Permai 2, Ampang semalam disifatkan fenomena 'delayed deep-seated landslide' iaitu 'tanah runtuh dalam tertangguh' berpunca daripada perubahan dalam proses geologi dan hidrologi di kawasan kejadian.Menurut Presiden Institut Geologi Malaysia, Abdul Rasid Jaapar kejadian itu adalah fenomena biasa yang berlaku di kawasan tropika."Ia bukanlah cerun semula jadi sebenarnya. Ia adalah cerun yang telah dibina, adanya teres-teres sebanyak 11 teres, kalau kita naik ke atas kita dapati juga 'pembrail', perparitan yang telah pecah dan juga mungkin bocor. "Ini adalah antara punca yang menyebabkan air masuk ke dalam badan cerun.. dan apabila hujan lebat pada hari Isnin dan Selasa lepas, hujan ini memasuki ataupun tipis masuk ke dalam kawasan (body) cerun, dimana .... adanya struktur-struktur yang terluluhawa, menyebabkan proses runtuhan itu dilambatkan sebab itu dia berlaku pada khamis walaupun hujan lebat berlaku pada hari Isnin dan Selasa, katanya kepada wartawan RTM.

(Presiden Institut Geologi Malaysia, Abdul Rasid Jaapar ketika ditemu bual RTM dilokasi kejadian)

Tambahya sebagai langkah proaktif untuk jangka pendek, pengalihan aliran-aliran air dari atas cerun perlu dilakukan supaya air tidak masuk terus ke badan cerun. "Runtuhan cerun juga perlu ditutup dengan plastik canvas," tambahnya.Abdul Rasid turut mencadangkan pihak berkuasa tempatan bekerjasama dengan penduduk dan memantau keadaan cerun di sekitar kawasan perumahan. "Pada waktu hujan begini, perlu melakukan pemantauan dan juga penyelenggaran lebih kerap lagi supaya parit-parit tidak tersumbat, supaya aliran-aliran air semua dapat berjalan dengan lancar. Kita tidak mahu air masuk dalam jasad cerun dan boleh menyebabkan kekurangan kekuatan tanah dan ini boleh menyebabkan tanah runtuh, jelasnya kepada RTM.Tragedi tanah runtuh di Taman Bukit Permai 2, Ampang kira-kira 5.54 petang semalam menyebabkan empat nyawa terkorban manakala seorang cedera selain merosakkan 15 rumah dan 10 kenderaan terjejas.


KPKT peruntuk RM1 juta bersihkan lokasi tanah runtuh di Ampang

(Datuk Seri Reezal Merican Naina Merican ditemu bual selepas membuat tinjauan di Taman Bukit Permai 2, Ampang)

AMPANG, 11 Mac- Peruntukan sebanyak satu juta Ringgit telah diluluskan Kementerian Perumahan dan Kerajaan Tempatan (KPKT) bagi melaksanakan kerja pembersihan kawasan tanah runtuh di Taman Bukit Permai 2, Ampang Jaya, semalam. Menterinya, Datuk Seri Reezal Merican Naina Merican berkata keseluruhan peruntukan itu akan disalurkan melalui Majlis Perbandaran Ampang Jaya (MPAJ) dalam masa terdekat. "Saya ingin maklumkan komitmen KPKT, kita luluskan RM1 juta untuk kerja pembersihan. Apabila sudah selamat, analisis risiko sudah dikeluarkan pihak berkaitan.. pembersihan boleh dilakukan, katanya selepas melawat dan meninjau lokasi kejadian di sini hari ini. Tambahnya kerja pembersihan akan dikeluarkan oleh Jabatan Kerja Raya (JKR) dalam tempoh terdekat.Reezal turut menyatakan ucapan takziah kepada seluruh penduduk yang terlibat dengan bencana tersebut.Kejadian tanah runtuh semalam menyebabkan empat orang terbunuh dan seorang cedera.Mangsa yang mati dikenal pasti sebagai A. Mahendra, 36; E. Ramasamy, 58; Mohd Saifullah Ridzuan Ishak, 34; dan Chong Siew Kim, 85; manakala yang cedera ialah Cheng Kim Cheng, 85 tahun.Perkara itu dinyatakan Ketua Polis Daerah Ampang Jaya ACP Mohamad Farouk Eshak hari ini dan turut memaklumkan kesemua mayat dihantar ke Hospital Ampang dan ahli keluarga juga sudah melakukan pengecaman.

(Datuk Seri Reezal Merican Naina Merican ketika membuat tinjauan di lokasi bencana)


P. Pinang perhalusi SOP berkaitan menjelang kemasukan pengembara 1 April ini

GEORGE TOWN, 11 Mac- Selaras pengumuman kerajaan ke arah pembukaan sempadan negara, Pulau Pinang sedang memperhalusi semua prosedur operasi standard (SOP) berkaitan, menjelang kemasukan pelancong atau pengembara luar bermula 1 April ini.Ketua Menteri, Chow Kon Yeow berkata, persiapan rapi mengenainya turut dilakukan dan berharap pelancong atau pelawat yang memasuki negeri ini mengambil tanggungjawab masing-masing untuk memastikan kesemua SOP berkaitan tidak diabaikan bagi mencegah penularan COVID-19."Tiga minggu ini diberikan untuk semua pihak memperhalusi ke semua proses dan prosedur berkaitan supaya kemasukan dapat dilaksanakan dengan lancar," kata Chow dalam sidang media selepas mengumumkan penganjuran Penang Harmony Week 2022, dijadualkan bermula pada 14 hingga 21 Mac ini. Awal minggu ini, Perdana Menteri, Datuk Seri Ismail Sabri mengumumkan keputusan pembukaan sempadan negara dibuat berdasarkan tiga perkara asas.Perkara itu adalah panduan sains dan fakta terkini berkaitan COVID-19, membandingkan keperluan pembukaan sempadan di negara lain dan memberikan keselesaan kepada pengembara.  Pembukaan sempadan juga bakal memanfaatkan sektor ekonomi yang agak terkesan akibat pandemik COVID-19 hampir dua tahun lalu.

(Chow Kon Yeow dalam Sidang Media Penang Harmony Week 2022)


Tanah runtuh; Identiti mangsa dikenal pasti, punca sebenar sedang disiasat

AMPANG, 11 Mac- Polis sudah mengenal pasti semua identiti mangsa dalam kejadian tanah runtuh di Taman Bukit Permai 2, di sini, petang semalam.Empat mangsa yang maut dikenali sebagai Chong Siew Kim, 85, E Ramasamy, 58, A Mahendran, 36, dan Mohd Saiful Ridzuan Ishak, 37.Manakala mangsa cedera adalah Cheng Kim Cheng, 85, ditempatkan di Hospital Ampang untuk rawatan susulan.Ketua Polis Daerah Ampang Jaya, Asisten Komisioner Mohamad Farouk Eshak, berkata proses pengecaman semua mangsa maut sudah dilakukan ahli keluarga masing-masing."Bagaimanapun, proses bedah siasat mangsa terbabit masih dijalankan. Kes diklasifikasikan sebagai mati mengejut," katanya pada sidang media, di sini, hari ini.Sementara itu, Majlis Perbandaran Ampang Jaya (MPAJ) mengesahkan punca sebenar kejadian tanah runtuh berkenaan tidak berpunca dari sebarang aktiviti haram.  Jelas Pegawai Daerah Hulu Langat, Dr Ani Ahmad, buat masa ini siasatan masih dijalankan oleh pihak MPAJ.

(Dr Ani Ahmad pada sidang media di lokasi kejadian)

Katanya, lebih 200 penghuni di 48 rumah di Taman Bukit Permai 2, diarahkan mengosongkan kediaman masing-masing sementara waktu bagi memberi ruang kepada pihak berkuasa melakukan kajian terperinci."Kita perlu melakukan kajian terperinci berhubung perkara itu kerana dibimbangi pergerakan tanah masih berlaku disebabkan rekahan terbabit."Justeru itu, lebih 200 penduduk di 48 rumah berkenaan perlu mengosongkan kediaman mereka bagi mengelak insiden tidak diingini berlaku memandangkan keadaan cuaca tidak menentu ketika ini."Kita akan bersidang, kita tubuhkan pusat 'ops bencana' supaya dapat merangka strategi lebih teratur bersama semua jabatan terlibat, dari aspek keselamatan, seperti Polis Diraja Malaysia (PDRM), Jabatan Bomba dan Penyelamat (JBPM), logistik seperti MPAJ dan juga yang lain-lain seperti Tenaga Nasional Berhad TNB, Jabatan Kerja Raya (JKR), dan sebagainya," katanya pada sidang media di lokasi kejadian, hari ini.Ani berkata, pihaknya menyediakan pusat pemindahan sementara (PPS) di Dewan Orang Ramai Majlis Perbandaran Ampang Jaya (MPAJ) yang terletak di lokasi berhampiran."Bagaimanapun, tiada penduduk yang tinggal di PPS berkenaan. Mereka memilih untuk tinggal di rumah saudara, hotel dan inap desa yang berdekatan."Meskipun begitu, PPS berkenaan sentiasa dibuka untuk penduduk yang mahu tinggal sementara di sana," katanya.Tambah beliau, penghuni rumah yang telah diarah untuk keluar perlu menunggu notis keselamatan bagunan sebelum penduduk dibenarkan kembali ke kediaman masing-masing. Beliau turut memaklumkan kerja pembersihan tidak boleh dilaksanakan ketika ini kerana perlu melihat aspek kestabilan cerun berkenaan.


Sotong ring tidak halal, JAKIM hubungi pihak berkuasa halal China

PUTRAJAYA, 11 Mac- Susulan tular isu status halal 'sotong ring', JAKIM telah menghubungi badan pensijilan halal di China iaitu Shandong Halal Certification Services (SHCS) bagi mendapatkan pengesahan berhubung sijil halal produk berkenaan.  Sampel ‘sotong ring’ yang didakwa diperbuat daripada dubur atau usus babi telah dihantar kepada Jabatan Kimia Malaysia untuk tujuan analisis dan pengesahan.

(Kenyataan media dikeluarkan JPM (Hal Ehwal Agama berhubung isu tular 'Sotong Ring'/FBJAKIM)

Menteri di Jabatan Perdana Menteri (Hal Ehwal Agama), Datuk Idris Ahmad menerusi satu kenyataan memaklumkan perbincangan antara pihak JAKIM bersama Kementerian Perdagangan Dalam Negeri dan Hal Ehwal Pengguna (KPDNHEP) dan tiga Jabatan Agama Islam Negeri (JAIN) iaitu Selangor, Kedah dan Perlis telah diadakan bagi menyiasat isu ini.  "Hasil siasatan akan dimaklumkan secara rasmi oleh pihak berkuasa berkaitan setelah keputusan analisis makmal dikeluarkan oleh Jabatan Kimia Malaysia," kata Idris Ahmad dalam kenyataan itu. "Sekiranya terdapat sebarang ketidakpatuhan oleh mana-mana pihak kepada peraturan yang telah ditetapkan, Jabatan Perdana Menteri (Hal Ehwal Agama) akan mengambil tindakan tegas untuk menjaga kemaslahatan masyarakat," tambahnya.


MIDF tawar bantuan pembiayaan sehingga RM100,000 kepada semua PKS terjejas banjir

KUALA LUMPUR, 11 Mac- Malaysian Industrial Development Finance Berhad (MIDF) menawarkan bantuan pembiayaan sehingga RM100,000 kepada semua sektor PKS yang terjejas banjir. Ini meliputi pembiayaan keperluan asas perniagaan termasuk aset seperti mesin, membaik pulih premis perniagaan dan modal kerja."MIDF menyatakan pihaknya memperkenal bantuan pembiayaan khas di bawah Dana Kecemasan PKS 2.0 (SMEEF 2.0) pada 15 Februari lalu," kata kenyataan itu.

Melalui pembiayaan itu, penambahbaikan lain juga ditawarkan termasuk tempoh pembiayaan sehingga 5 tahun dan moratorium 12 bulan. Untuk menerima pembiayaan itu, PKS yang beroperasi di kawasan bencana hendaklah memberikan bukti daripada pejabat daerah atau salinan laporan polis.SMEEF 2.0 disediakan oleh Kementerian Pembangunan Usahawan dan Koperasi melalui SME Corporation Malaysia dan diuruskan oleh MIDF.


Rusia dakwa Ukraine ada senjata biologi, PBB adakan mesyuarat petang ini

(Gambar fail Majlis Keselamatan PBB bermesyuarat di ibu pejabat PBB di New York/AFP)

AMERIKA SYARIKAT, 11 Mac- Majlis Keselamatan Pertubuhan Bangsa Bersatu (PBB) akan mengadakan mesyuarat tergempar hari ini atas permintaan Rusia berhubung dakwaan pembangunan senjata biologi di Ukraine.

Semalam Rusia menuduh Amerika Syarikat (AS) membiayai pembangunan senjata biologi di Ukraine tatkala tentera Moscow masih meneruskan operasi ketenteraan di negara bekas Soviet yang juga jirannya.

Namun Washington dan sekutunya Kiev menafikan kewujudan makmal pengeluaran senjata bilologi itu dan AS menyatakan dakwaan itu petanda bahawa Moscow bakal menggunakan senjata jenis itu.

Negara Barat menyalahkan Rusia menggunakan muslihat dengan menuduh AS dan sekutunya membangunkan senjata biologi dan kimia yang dijadikan alasan untuk Rusia menggunakan senjata itu di Ukraine – tuduhan sama dilakukan Moscow di Syria.

Pada mesyuarat bulanan Majlis Keselamatan PBB berhubung penggunaan senjata kimia di Syria – kes yang masih belum diselesaikan atas kekurangan maklumat itu terus dikecam PBB dan kini Washington serta London membangkitkan pula di Ukraine.

“Persekutuan Rusia secara berulang menyebarkan maklumat salah mengenai penggunaan senjata kimia di Syria,” kata Timbalan Utusan Khas AS ke PBB, Richard Mills.

"Siri pembohongan terbaharu yang Rusia telah lakukan dalam usaha untuk mewajarkan perang yang dirancang dan tidak dirancang yang sudah dilakukan di Ukraine, memperjelas secara keseluruhan, bahawa Rusia tidak boleh dipercayai apabila bercakap tentang penggunaan senjata kimia di Syria." kata Mills.

Pada 2018, Moscow menuduh AS secara rahsia menjalankan eksperimen senjata biologi di makmal Georgia, bekas negara republik Soviet seperti Ukraine yang bercita-citi untuk bersama Pertubuhan Perjanjian Atlantik Utara (NATO) dan Kesatuan Eropah. -AFP

(Protes sokongan kepada Ukraine berhubung pelaksanaan larangan zon terbang)


(ASKAR Ukraine membantu seorang warga emas melintas sebuah jambatan yang musnah ketika berpindah keluar dari banda Irpin/AFP)

LVIV, 11 Mac - Lebih 80,000 penduduk telah dipindahkan dari kawasan sekitar Kiev dan Sumy dalam tempoh dua hari lalu, ketika tentera Rusia semakin menghampiri bandar berkenaan. Timbalan Perdana Menteri Ukraine, Iryna Vereshchuk dalam video yang dimuat naik di aplikasi Telegram berkata daripada jumlah itu, lebih 60,000 penduduk dipindahkan dari bandar Sumy dan kawasan sekitar.

Kira-kira 20,000 lagi dari kawasan barat laut Kiev. 3,000 penduduk lagi dipindahkan dari bandar Izyum di timur Ukraine. Menurut Pertubuhan Bangsa Bersatu (PBB), kira-kira 2.3 juta penduduk meninggalkan Ukraine sejak dua minggu lalu susulan pencerobohan Rusia. -AFP


Bas singgah-singgah produk pelancongan baharu tarik pengunjung ke Melaka

(Datuk Seri Sulaiman mencuba tempat duduk pemandu selepas merasmikan pelancaran Bas Singgah-Singgah di Melaka Sentral)

MELAKA SENTRAL, 11 Mac - Kerajaan Negeri Melaka menawarkan kepada seluruh penduduk termasuk pelancong perkhidmatan percuma Bas Pelancongan Elektrik Singgah-singgah bermula 11 Mac hingga penghujung Mei depan.Ketua Menteri, Datuk Seri Sulaiman Md Ali berkata, perubahan yang dibawakan oleh Panorama Melaka itu merupakan salah satu projek perintis hijau bawah “Green Mobility”.

Beliau berkata, bas pelancongan elektrik singgah-singgah itu turut mempunyai informasi pelancongan selain dilengkapi audio visual pelancongan.“Bas Singgah-singgah berkonsepkan bas pelancongan yang menggunakan kuasa elektrik sepenuhnya dilihat mempunyai daya tarikan tersendiri selain mengaplikasikan teknologi hijau bebas karbon monoksida.

“Projek ini juga merupakan antara projek perintis Hijau bawah Green Mobility dan ia juga merupakan satu daripada elemen dalam Smart Melaka Blueprint 2035,” katanya kepada pemberita selepas merasmikan pelancaran bas itu di Melaka Sentral hari ini.

(Perkhidmatan bas pelancongan elektrik itu akan melalui enam hentian di kawasan tumpuan pelancongan dengan laluan sejauh 47 kilometer)

Sebagai permulaan, sebuah bas disediakan dan akan ditambah sehingga 7 buah bas menjelang akhir tahun ini.

“Perkhidmatan bas itu akan melalui enam hentian di kawasan tumpuan pelancongan iaitu bermula di Melaka Sentral, Zoo Melaka, Quayside, Menara Taming Sari, Muzium Kapal Selam dan Dataran Klebang dengan laluan sejauh 47 kilometer bagi satu pusingan.

“Sebanyak tujuh lagi Bas Singgah-singgah akan beroperasi selewat-lewatnya hujung tahun ini bagi memastikan perkhidmatan itu dapat diperluas ke lokasi-lokasi pelancongan,” katanya.


Ketua Jabatan wajib benarkan pegawai kematian pasangan kerja dari rumah

PUTRAJAYA, 11 Mac - Ketua Jabatan diwajibkan supaya membenarkan, atau mengarahkan pegawai yang kematian suami atau isteri untuk bekerja dari rumah (BDR) sebaik sahaja tempoh tiga hari Cuti Tanpa Rekod (CTR) seperti diperuntukkan dalam Pekeliling Perkhidmatan Sumber Manusia (MyPPSM) SR5.2.1.Menerusi surat edaran yang ditandatangani Ketua Pengarah Perkhidmatan Awam, Datuk Seri Mohd Shafiq Abdullah tempoh pemberian BDR itu hendaklah yang bersesuaian dan tidak melebihi tempoh dua minggu termasuk hari kelepasan mingguan, hari rehat mingguan dan hari kelepasan am.Bagaimanapun, ia tertakluk kepada pertimbangan Ketua Jabatan.

"Penambahbaikan dasar BDR itu selaras dengan hasrat kerajaan memberi perhatian dalam aspek kebajikan pegawai perkhidmatan awam, dan dalam masa yang sama perlu meningkatkan kualiti, produktiviti dan penyampaian perkhidmatan, " katanya.Ia selaras dengan ucapan Perdana Menteri Datuk Seri Ismail Sabri Yaakob sempena sambutan Hari Wanita 2022 pada 8 Mac lepas.Dasar BDR diperuntukkan melalui MyPPSM Ceraian SR.4.1.2: Dasar BDR bagi pegawai Perkhidmatan Awam Persekutuan berkuat kuasa 1 Januari 2021.


Mangsa keempat, kelima tanah runtuh ditemukan meninggal dunia

AMPANG, 11 Mac - Mangsa keempat dan kelima tragedi tanah runtuh di Taman Bukit Permai, di sini ditemukan meninggal dunia awal pagi tadi.

Ketua Polis Daerah Ampang Jaya, Asisten Komisioner Mohamad Farouk Eshak berkata, mangsa keempat A Mahendran, 37, ditemukan di hadapan unit rumah bernombor sembilan di sini sekitar jam 11 malam tadi.

"Penemuan tersebut menjadikan jumlah keseluruhan mangsa yang terbunuh adalah seramai empat orang manakala seorang warga emas berbangsa Cina dalam lingkungan 80-an terselamat dalam kejadian tersebut.

"Mangsa kelima seorang lelaki tempatan merupakan penghuni rumah bernombor tiga ditemukan di hadapan rumah.

"Lelaki itu ditemukan pada jam 1:55 pagi dan pemeriksaan dibuat pihak perubatan mengesahkan mangsa meninggal dunia," katanya dalam sidang media di lokasi operasi di sini, awal pagi Jumaat.

(ACP Mohamad Farouk pada sidang media di lokasi kejadian di Taman Bukit Permai)

Beliau berkata, Jabatan Bomba dan Penyelamat Malaysia (JBPM) akan menjalankan kerja pengesanan menggunakan unit anjing pengesan (K9) untuk memastikan tiada lagi mangsa yang tertimbus.

"Selesailah tugas-tugas mencari dan menyelamat (SAR) ini dan kerja pengesanan menggunakan K9 akan dijalankan.

"Sekiranya tiada apa-apa perkembangan terbaru, pihak Majlis Perbandaran Ampang Jaya (MPAJ) akan jalankan tugas pembersihan," katanya.

Mohamad Farouk berkata, pihak polis akan menjalankan kawalan keselamatan 24 jam untuk memastikan tiada kecurian berlaku di kawasan terbabit.

Kesemua mangsa yang telah meninggal dunia telah dihantar ke Jabatan Forensik Hospital Ampang untuk bedah siasat.


Perintah berkurung di perairan ESSZone dilanjutkan

TAWAU, 11 Mac - Pelaksanaan perintah berkurung melibatkan perairan tujuh daerah di Zon Selamat Timur Sabah (ESSZone) yang bermula 24 Februari lepas dan berakhir esok, dilanjutkan sehingga 26 Mac ini.Kenyataan Pesuruhjaya Polis Sabah, Datuk Idris Abdullah berkata perintah dari pukul 6 petang hingga 6 pagi itu melibatkan perairan Tawau, Semporna, Kunak, Lahad Datu, Kinabatangan, Sandakan serta Beluran.

“Penduduk yang tinggal di kawasan terlibat dikehendaki berada di rumah, manakala orang luar tidak dibenarkan memasuki (atau berada) di kawasan tersebut dalam tempoh berkenaan,” katanya dalam kenyataan itu.Menurutnya perintah berkurung itu diteruskan bagi memastikan kawasan perairan terlibat tidak diceroboh pengganas, sekali gus mengancam keselamatan penduduk termasuk penyelidik antarabangsa yang menjalankan penyelidikan serta pelancong asing yang melawat pulau peranginan."Perintah berkurung itu juga, akan memudahkan penguatkuasaan serta pemantauan terhadap pergerakan bot dan menimbulkan rasa selamat serta yakin kepada penduduk maritim, dengan kehadiran pasukan keselamatan" menurut kenyataan itu. Dalam pada itu, semua Ketua Polis Daerah di ESSzone diberi kuasa mengeluarkan permit kepada pemohon yang layak, bagi tujuan aktiviti perikanan atau keperluan mendesak lain untuk melalui kawasan perintah berkurung itu.


Tanah runtuh: Wanita warga emas disahkan meninggal dunia

AMPANG, 10 Mac- Wanita warga emas berusia 85 tahun, mangsa kedua ditemui dalam kejadian tanah runtuh di Taman Bukit Permai 2, di sini, disahkan meninggal dunia.Mangsa kedua yang ditemui itu adalah isteri kepada mangsa pertama yang diselamatkan pada jam 6.54 petang.Ketua Polis Daerah Ampang Jaya, Asisten Komisioner Mohamad Farouk Eshak, berkata wanita warga emas terbabit dikeluarkan pada jam 9.10 malam."Dia ditemui dalam rumah No 2, yang terletak bersebelahan lokasi tanah runtuh di Jalan T1/2J."Sebagaimana yang telah dinyatakan sebelum ini, diperingkat awal maklumat yang kita terima lima mangsa yang terperangkap. "Dua telah kita temui, iaitu satu lelaki cina, selamat dan satu lagi wanita iaitu pasangannya, telah meninggal dunia. Tiga lagi mangsa melibatkan dua buah rumah iaitu rumah nombor satu dan rumah nombor tiga yang kita belum pasti lagi sama ada penghuni berada di dalam rumah atau tidak," katanya.

(Ketua Polis Daerah Ampang Jaya, Asisten Komisioner Mohamad Farouk Eshak pada sidang media di lokasi kejadian)

Katanya, tiga mangsa dikhuatiri masih tertimbus dan kerja-kerja mencari masih diteruskan."Pasukan penyelamat terdiri daripada pegawai dan anggota JBPM Selangor, selain Polis, anggota Rela, Angkatan Pertahanan Awam Malaysia (APM) dan Majlis Perbandaran Ampang Jaya (MPAJ)."Dua jentera dengan anjing pengesan turut digunakan dalam kerja-kerja mencari dan menyelamat dan semua penduduk di Taman Bukit Permai ini telah ditempatkan di PPS Taman Mega Jaya," katanya.


Perdana Menteri kongsi kesedihan tanah runtuh Bukit Permai

KUALA LUMPUR, 10 Mac- Perdana Menteri, Datuk Seri Ismail Sabri Yaakob berkongsi kesedihan berhubung kejadian tanah runtuh yang berlaku di Ampang, petang tadi."Saya mendapat berita sedih mengenai kejadian tanah runtuh di Taman Bukit Permai, Ampang, Selangor yang mengakibatkan empat mangsa dipercayai tertimbus."Pasukan Bomba dan Penyelamat sedang melakukan kerja-kerja menyelamat dan berusaha mengeluarkan semua mangsa yang tertimbus."Sama-sama kita berdoa semoga mangsa-mangsa yang masih dilaporkan hilang ditemui dalam keadaan selamat,"katanya.

Beliau berkata demikian dalam kemas kini di laman sosial, kira-kira pukul 9.30 malam tadi  Dalam kemas kin Facebook itu juga, Ismail Sabri memuat naik empat keping gambar kejadian tanah runtuh berkenaan, petang tadi. Dalam kejadian kira-kira 5,30 petang itu, 15 buah rumah mengalami kerosakan dan lima mangsa tertimbus dalam kejadian yang berlaku di Jalan Teratai, Taman Bukit Permai di sini.


Tanah runtuh: Dua kali runtuhan tanah berlaku - Saksi

AMPANG, 10 Mac- Dua kali runtuhan tanah berlaku disertai dengan hujan gerimis. Itu perkongsian seorang saksi kejadian tanah runtuh di Taman Bukit Permai 2, Ampang yang melibatkan 15 rumah dan 10 kereta, petang tadi.Azril Sham Mohamed, 50, berkata ketika kejadian beliau baru sahaja pulang dari tempat kerja di Bangi, sebelum dikejutkan dengan bunyi dentuman kuat berpunca daripada tanah runtuh itu."Apabila saya sampai di rumah sekitar pukul 6:00 petang tadi, saya mendengar bunyi dentuman kuat dan melihat tanah runtuh berhampiran kawasan rumah saya."Saya segera memanggil isteri dan anak saya untuk diselamatkan dan bawa mereka ke tempat selamat,” katanya kepada pemberita di lokasi kejadian malam ini.Azril berkata beliau telah menetap di kawasan perumahan berkenaan selama 13 tahun dan bencana itu merupakan kali pertama berlaku.

Dalam kejadian itu, tiga mangsa dikhuatiri masih tertimbus manakala dua lagi telah dijumpai dengan mangsa pertama berjaya dikeluarkan pada pukul 6.54 petang dan hanya mengalami cedera ringan.Mangsa kedua seorang wanita telah ditemui pada pukul 7.53 malam dan kerja-kerja mengeluarkan mangsa sedang dijalankan.Sebuah jentera dengan sembilan anggota daripada Balai Bomba dan Penyelamat Pandan bergegas ke tempat kejadian sebaik menerima panggilan kecemasan pada pukul 5.54 petang.Kerja mencari kini sedang dijalankan bagi mencari tiga lagi mangsa termasuk seorang pekerja penyelenggaraan syarikat utiliti.


Tanah runtuh: 15 rumah rosak, lima mangsa tertimbus

(Keadaan tanah runtuh yang berlaku akibat hujan pada petang Khamis/FOTO Ihsan Bomba)

AMPANG, 10 Mac- Dua mangsa sudah dikesan manakala 3 lagi individu dikhuariti tertimbus akibat kejadian tanah runtuh di Taman Bukit Permai, Ampang, di ibu negara. Pengarah Jabatan Bomba dan Penyelamat (JBPM) Selangor, Norazam Khamis berkata mangsa pertama berumur 84 tahun  berjaya dibawa keluar kira-kira pukul 6.54 petang, mengalami cedera ringan manakala mangsa kedua dikesan pada pukul 7.53 malam.

Katanya, mangsa kedua merupakan seorang wanita dan usaha membawa keluar sedang giat dijalankan.

"Operasi mencari dan menyelamat ketika ini sedang giat dilaksanakan terutama usaha membawa keluar mangsa yang masih terperangkap di dalam runtuhan selain cuba mengesan jika terdapat mangsa lain yang tertimbus.

(Operasi mencari dan menyelamat giat dijalankan)

"Setakat ini, pihak kami mengesan masih terdapat pergerakan tanah di kawasan runtuhan di mana insiden ini turut menjejaskan sekurang-kurangnya 15 kediaman dan 10 buah kenderaan," katanya.Jelasnya, sebuah jentera dengan sembilan anggota dari Balai Bomba dan Penyelamat Pandan dikerah ke tempat kejadian sebaik menerima panggilan kecemasan pada pukul 5.54 petang."Berdasarkan maklumat awal saksi menyatakan terdapat empat mangsa masih hidup berkemungkinan tertimbus dalam kejadian ini yang dikatakan berlaku kira-kira pukul 5.30 petang."Pegawai dan anggota Balai Bomba Penyelamat (BBP) Pandan digerakkan ke lokasi kejadian sebaik menerima panggilan pukul 5.54 petang, sebelum tiba dan melakukan usaha menyelamatkan mangsa," katanya.


Gangguan bekalan air di hampir semua kampung, kawasan kediaman di Labuan

LABUAN, 10 Mac- Penduduk Labuan berdepan gangguan bekalan air selama tiga hari bermula hari ini.Pengarah Jabatan Bekalan Air (JBA) Labuan, Trinil Indah Puspita, bekalan air ke hampir 27 kampung dan kawasan kediaman telah dipotong buat sementara waktu sekurang-kurangnya 72 jam mulai hari ini susulan penutupan paip utama fasa dua dari tangki penerima di Pulau Enoe.“Gangguan air akan bermula hari ini hingga Sabtu serta menjejaskan hampir semua kampung dan kawasan kediaman di pulau ini kecuali Universiti Malaysia Sabah Kampus Antarabangsa Labuan UMSKAL), Kampung Sungai Miri dan Sungai Lada yang menerima bekalan dari Loji Rawatan Air Sungai Pagar serta kawasan Patau-Patau termasuk kawasan tertentu di Sungai Keling yang menerima bekalan dari Tangki SGI.

“Kerja-kerja pembaikan kebocoran paip utama berukuran 800 milimeter di tangki imbangan di Jalan Rancha-Rancha telah dimulakan pagi tadi dan kami harap ia berjalan lancar. Ini merupakan paip utama yang membekalkan air dari Pulau Enoe ke loji rawatan Jalan Kolam sebelum disalurkan ke semua lokasi di pulau ini kecuali Sungai Miri, kawasan Sungai Lada, UMSKAL dan juga kawasan Patau-Patau,” katanya kepada Bernama hari ini.Beliau berkata JBA akan menghantar bekalan air ke tangki sedia ada di semua kawasan terjejas. -BERNAMA


RTM penyebar maklumat sahih bencana

(Che Roslan (kiri) bersama Aminurrahim (tengah) dan Mohd Radhi (kanan) pada Majlis Pemakaian Pangkat dan Penyampaian Watikah Pegawai Kehormat APM)

SUNGAI MERAB, 10 Mac- Peranan Radio Televisyen Malaysia (RTM) sebagai medium penyalur maklumat bencana yang sahih dan pantas terus diiktiraf Ketua Pengarah Penyiaran, Datuk Che Roslan Che Daud berkata, RTM akan terus berperanan memberi kesedaran terhadap bencana, sekali gus mengurangkan risikonya."RTM menyahut seruan Menteri Komunikasi dan Multimedia (KKMM), Tan Sri Annuar Musa yang mahu kita memainkan peranan untuk menyiarkan maklumat secara tepat dan cepat termasuk menyediakan amaran awal dan butiran sahih sesuatu bencana."Kerjasama ini memungkinkan ianya lebih lancar terutama untuk laporan dari lokasi kerana fasiliti dan kenderaan kita di RTM mungkin terbatas, tidak boleh masuk ke kawasan bencana secara semborono, berbanding pihak berwajib seperti APM, lebih terjamin juga dari segi keselamatan," katanya selepas menerima Pemakaian Pangkat dan Penyampaian Watikah Pegawai Kehormat APM di Ibu Pejabat APM di sini pada Khamis.Che Roslan dianugerahkan pangkat Penolong Pesuruhjaya Kehormat Angkatan Pertahanan Awam Malaysia (APM).yang disempurnakan Ketua Pesuruhjaya APM, KPj (PA) Aminurrahim Mohamed,

(Che Roslan (kanan) dianugerahkan pangkat Penolong Pesuruhjaya Kehormat Angkatan Pertahanan Awam Malaysia (APM)

Aminurrahim berkata, dengan usaha sama itu, sebarang musibah atau kerosakan yang lebih teruk dapat dielakkan.  "Sememangnya pihak kami yakin bahawa kami mempunyai akses untuk memasuki kawasan bencana tetapi tidak mempunyai kapasiti untuk menyebarkannya kepada umum, jadi kerjasama ini pada masa akan datang perlu dilaksanakan.."Bukan sahaja bencana yang sedang dan telah berlaku, malah kerjasama ini boleh dipergiat dengan penyaluran maklumat berbentuk amaran dan kesedaran awal bagi mengelakkan musibah dan kesan lebih besar dengan peranan media yang berfungsi menyampaikan maklumat lebih berkesan," katanya.Turut menerima anugerah sama, Timbalan Naib Canselor (Akademik dan Antarabangsa) Universiti Sains Islam Malaysia, Profesor Dr Mohd Radhi Ibrahi


Program Smart SBB, kerjasama dengan swasta mampu lipat ganda hasil padi negara

(Ahmad menghadiri Program Dialog Industri Agromakanan Bersama Komuniti Agromakanan Negeri Johor Tahun 2022 di Muar)

MUAR, 10 Mac - Pelaksanaan program SMART Sawah Berskala Besar (SMART SBB) di bawah inisiatif Kementerian Pertanian dan Industri Makanan (MAFI) bersama syarikat swasta, dilihat mampu membantu pesawah melipatgandakan pengeluaran hasil padi negara.Menurut Timbalan Menterinya, Datuk Seri Ahmad Hamzah masih terdapat lagi golongan petani yang mengekalkan teknik penanaman secara konvensional, berikutan tidak mampu mengeluarkan modal besar.Tambahnya, pembabitan pihak swasta ini secara tidak langsung berupaya mencapai sasaran Tahap Sara Diri (SSL) beras negara menjelang 2025."Dengan adanya SMART SBB ini penglibatan daripada pihak swasta yang bukan sahaja mempunyai modal bahkan kepakaran dan dengan menggunakan teknik terbaharu, kita boleh melipatgandakan lagi pengeluaran," katanya.

(Ahmad bercakap kepada pemberita di Muar hari ini)

Beliau berkata demikian selepas Program Dialog Industri Agromakanan Bersama Komuniti Agromakanan Negeri Johor Tahun 2022 di Kompleks Peladang PPK Muar Selatan.Ahmad berkata, menerusi SMART SBB juga purata hasil padi nasional boleh ditingkatkan kepada tujuh tan metrik sehektar berbanding purata hasil sekitar 3.5 hingga 4.3 tan metrik sehektar ketika ini.Projek perintis juga telah dijalankan antaranya di Kawasan Pembangunan Pertanian Bersepadu (IADA) Barat Laut Selangor dan IADA Seberang Perak.


Jabatan Kimia analisis sampel 'sotong ring' didakwa daripada usus haiwan

AMPANG, 10 Mac- Jabatan Kimia sedang menganalisis sampel gegelang sotong (sotong ring) yang dijual dalam pasaran selepas didakwa diperbuat daripada dubur atau usus babi.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, beliau difahamkan Jabatan Kimia sedang membuat ujian terhadap sampel yang telah diambil itu."KPDNHEP kami buat siasatan dan isu-isu yang berkaitan sama ada halal tidak halal itu di bawah JAKIM, jadi saya pun difahamkan Jabatan Kimia sedang membuat ujian untuk memastikan perkara tersebut." jelasnya selepas merasmikan Majlis Pelancaran Penjenamaan Baharu Pasar Raya Lotus's di sini.Tambahnya siasatan dibuat selepas Kementerian Perdagangan Dalam Negeri dan Hal Ehwal Pengguna (KPDNHEP) menerima aduan daripada orang awam. Susulan itu dua kertas siasatan sudah dibuka.Sebelum ini, tular di media sosial mendakwa 'sotong ring' yang dijual dalam pasaran diperbuat daripada usus babi didakwa dicampurkan perisa sotong dengan tanda halal, bukan Jabatan Kemajuan Islam Malaysia (JAKIM).Netizen turut mempertikai mengenai cap halal yang dicetak pada label pembungkusan tersebut.

(Datuk Seri Alexander Nanta Linggi pada Majlis Pelancaran Penjenamaan Baharu Pasar Raya Lotus's di Ampang, Selangor)


Kuota VTL Darat Malaysia-Singapura ditambah mulai Isnin

KUALA LUMPUR, 10 Mac- Kuota harian bagi penumpang dibawah inisiatif Laluan Perjalanan Lengkap Vaksin (VTL Darat) Malaysia-Singapura akan ditambah daripada 2,160 orang kepada 3,420 orang mulai 14 Mac ini.Menteri Pengangkutan, Datuk Seri Wee Ka Siong berkata, langkah ini akan membolehkan lebih ramai lagi penumpang dapat merentasi sempadan Malaysia-Singapura tanpa kuarantin dan lain-lain keperluan yang dikenakan sebelum ini."Keputusan ini diambil susulan pengumuman terdahuluyang meningkatkan kapasiti penumpang daripada 50 peratus kepada 100 peratus pada16 Februari 2022."Sehubungan itu, penjualan tiket bas untuk tambahan kuota harian ini akanbermula pada hari Jumaat, 11 Mac 2022 iaitu bagi perjalanan mulai Isnin, 14 Macm2022 dan seterusnya.

(Penjualan tiket bas untuk tambahan kuota harian ini akan bermula pada hari Jumaat, 11 Mac bermula bagi perjalanan 14 Mac 2022/Gambar fail)

“Pengendali bas yang ditetapkan Malaysia di Terminal Larkin di Johor Bahru akan terus mengendalikan VTL Darat ke Singapura ini,” katanya dalam satu kenyataan dikeluarkan Kementerian Pengankutan, pada Khamis.Beliau berkata, penumpang masih tertakluk kepada keperluan perjalanan VTL Darat sedia ada termasuk menjalani ujian pra-berlepas (PDT) dan ujian semasa ketibaan (OAT)."Perjanjian dua hala ini akan diteliti dari semasa ke semasa oleh kedua-dua negara dan sebarang keputusan akan dimaklumkan kelak," katanya.Ka Siong berkata, walaupun peralihan Malaysia ke fasa endemik akan bermula pada 1 April dengan beberapa kelonggaran protokol perjalanan, perjanjian VTL Darat dengan Singapura kekal berkuat kuasa sebagai perjanjian dua hala antara kedua-dua kerajaan untuk terus memastikan keselamatan yang lebih baik bagi perjalanan darat ke dan dari Tambak Johor.


Suami isteri ditemui mati dipercayai terkena renjatan elektrik di bilik air

CAMERON HIGHLANDS, 10 Mac- Sepasang suami isteri ditemui mati dipercayai akibat terkena renjatan arus elektrik di dalam bilik air di sebuah rumah di Taman Puncak Tringkap, Brinchang pagi tadi.Ketua Polis Pahang, Datuk Ramli Mohamed Yoosuf berkata, pihaknya menerima panggilan dari orang awam kira-kira pukul 9.45 pagi dan sebaik tiba di lokasi kejadian menemui kedua-dua mangsa yang terbaring di bilik air di tingkat dua, rumah jenis pangsapuri lima tingkat tersebut.“Sampai di tempat kejadian, kami mendapati masih ada arus elektrik di sekitar bilik air dan pihak Tenaga Nasional Berhad (TNB) telah dipanggil untuk membantu mematikan arus elektrik rumah.“Siasatan awal menemui kesan terbakar di tapak tangan isteri, 35, dipercayai terkena arus elektrik sewaktu cuba membantu suaminya, 46, yang sedang mandi menggunakan pemanas air semasa kejadian berlaku,” katanya kepada Bernama hari ini.

Beliau berkata menurut saksi iaitu anak perempuan mangsa, 10, ketika kejadian ibunya sebelum itu meminta pertolongan dari bilik air supaya mengambil kayu yang dipercayai untuk digunakan sebagai penebat arus elektrik bagi membantu bapanya yang terkena renjatan elektrik pada masa itu.Ramli berkata, siasatan lanjut mendapati kedua-dua mangsa berasal dari Sarawak dan bekerja sebagai buruh kebun selain mempunyai tiga orang iaitu dua orang lelaki dan seorang perempuan dengan lingkungan umur dua hingga 10 tahun.“Kedua-dua mayat mangsa telah dibawa ke Hospital Sultanah Hajjah Kalsom, Tanah Rata untuk bedah siasat, manakala ketiga-tiga anak pasangan tersebut telah diserahkan kepada Jabatan Kebajikan Masyarakat (JKM) bagi tujuan urusan kebajikan anak-anak mangsa,” katanya dan menambah tiada unsur jenayah yang berlaku dan siasatan lanjut masih diteruskan. -BERNAMA


Malaysia - Indonesia bakal meterai MoU, 17 Mac di Bali

SEBERANG JAYA, 10 Mac - Malaysia sedang menapis sekurang-kurangnya 200,000 permohonan dari warga Bangladesh untuk bekerja di negara ini.  Menteri Sumber Manusia, Datuk Seri M.Saravanan berkata proses saringan pekerja dari negara berkenaandijangka selesai dalam masa terdekat.  "Pengambilan tenaga kerja asing bertujuan membantu sektor-sektor tertentu dalam negara yang terjejas sejak kebelakangan ini", katanya kepada pemberita selepas merasmikan Forum Pelan Tindakan Nasional Berhubung Buruh Kasar dianjurkan Perbadanan Pembangunan Sumber Manusia Berhad (HRD Corp), di sini, hari ini.

(Datuk Seri M.Saravanan berucap dalam Forum Pelan Tindakan Nasional Berhubung Buruh Kasar)

Turut hadir dalam majlis itu Menteri Perusahaan, Perladangan dan Komoditi, Datuk Zuraida Kamaruddin.  Dalam perkembangan berkaitan, Datuk Saravanan berkata, Malaysia dan Indonesia akan memeterai Memorandum Persefahaman (MoU) pada 17 Mac di Bali.Ini dalam usaha bagi membawa masuk tenaga kerja itu sebagai pembantu rumah ke negara ini. "Kursus induksi akan diadakan kepada pekerja asing untuk memberi kesedaran mengenai hak mereka dalam negara ini, katanya.  Dalam pada itu, Datuk Seri M.Saravanan berharap semua majikan akan berurusan secara terus dengan pekerja asing di luar negara tanpa melalui perkhidmatan ejen dan majikan tidak boleh menyimpan pasport pekerja asing seperti sebelum ini.


Tokong Gua Kelawar musnah dalam kebakaran

GEORGE TOWN, 10 Mac- Tokong Gua Kelawar berusia 200 tahun di Jalan Pokok Ceri, Air Itam musnah dalam kebakaran awal hari ini.Komander Operasi Jabatan Bomba dan Penyelamat Malaysia Pulau Pinang, Mohamad Helmi Ismail berkata, jentera pertama dari Balai Bomba dan Penyelamat (BBP) Paya Terubong digegaskan ke lokasi kejadian sejurus pihaknya menerima panggilan kecemasan pada pukul 1.25 pagi.

“Anggota bomba mengambil masa kira-kira 10 minit untuk mengawal kebakaran sebelum api berjaya dipadam sepenuhnya pada pukul 1.49 pagi."Kebakaran telah memusnahkan kira-kira 90% tokong berkeluasan 2,000 kaki persegi tersebut. Kejadian tidak melibatkan sebarang kemalangan jiwa dan puncanya sedang disiasat," katanya yang dihubungi hari ini.Beliau berkata operasi pemadaman itu melibatkan lebih 50 pegawai dan anggota termasuk dibantu BBP Jalan Perak, Pasukan Bomba Sukarela (PBS) Bukit Bendera, PBS Paya Terubong, PBS Kampung Pisang, PBS Bagan Ajam serta pihak Tenaga Nasional Berhad.


Semakan tawaran ke Sekolah Khusus mulai 15 Mac

KUALA LUMPUR, 10 Mac- Semakan tawaran kemasukan ke Tingkatan Satu, Tingkatan Empat dan Tahun 1 Sijil Vokasional Malaysia (SVM) ke Sekolah Khusus Tahun 2022 boleh dibuat pada 15 Mac. Menteri Kanan Pendidikan, Datuk Dr Radzi Jidin berkata, tawaran kemasukan ke Sekolah Khusus itu melibatkan Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional (KV) dan Maktab Tentera Diraja (MTD) di bawah Kementerian Pertahanan."Semakan tawaran boleh dilakukan melalui pautan https://spskt1.moe.gov.my bagi kemasukan ke Tingkatan Satu dan https://spskt4.moe.gov.my untuk kemasukan ke Tingkatan Empat serta Tahun 1 SVM," katanya dalam kenyataan di sini hari ini.

Menurut Radzi, pendaftaran secara dalam talian bagi murid baharu Tingkatan Satu di SBP dan SMKA ditetapkan pada 21 hingga 25 Mac ini, manakala pendaftaran secara fizikal akan dimaklumkan kemudian.Sementara itu, pendaftaran secara dalam talian bagi murid baharu Tingkatan Empat di SBP dan SMKA juga pada 21 hingga 25 Mac manakala pendaftaran secara fizikal pada 5 April."Pendaftaran secara fizikal bagi murid baharu Tingkatan Empat dan Tahun 1 SVM di SMT dan KV pula pada 7 April manakala pendaftaran bagi murid baharu Tingkatan Empat ke MTD akan dimaklumkan melalui laman sesawang http://www.rmc-education.edu.my," kata Radzi.


RELA negeri Kelantan laksana program pemutihan, kemas kini data keanggotaan lama

(Pengarah RELA Negeri Kelantan, Mior Muhammad Taufik Mior Burhanuddin ketika ditemu bual Berita RTM)

PASIR MAS, 10 Mac - Jabatan Sukarelawan Malaysia (RELA) Negeri Kelantan dalam usaha melaksanakan program pemutihan bagi mengemas kini data keanggotaan yang lama.  Pengarahnya, Mior Muhammad Taufik Mior Burhanuddin berkata, pihaknya menerima 200,000 pendaftaran bagi menjadi anggota RELA namun hanya 20,000 yang benar-benar aktif setakat ini. Katanya, menerusi program tersebut, mana-mana anggota yang tidak aktif selama tempoh lima tahun akan ditamatkan keanggotaan selain memperkemas sistem anggota yang telah meninggal dunia dan juga sakit."Di Kelantan memang ramailah, hampir 200,000 tapi yang aktif kita bergantung kepada kerja dan keperluan tugas itu, kita nampak boleh jadi satu masalah dan risiko, jadi kena gilirkan anggota kita supaya yang lain pun dapat berkhidmat dengan kita juga," katanya kepada pemberita ketika ditemui di Program Penyerahan Sumbangan Bantuan Banjir RELA Daerah Pasir Mas di Kampung Siput, di sini.

(Barisan anggota RELA di Program Penyerahan Sumbangan Bantuan Banjir RELA Daerah Pasir Mas, Kelantan)

Pada program tersebut, 100 anggota RELA yang terjejas akibat banjir baru-baru ini menerima sumbangan yang diharapkan mampu meringankan beban mereka. Mengulas lanjut, Mior Muhammad Taufik berkata, program pemutihan penting bagi memilih kualiti dan tahap kesediaan anggota yang diambil supaya sentiasa bersedia ketika diperlukan.


Pinjaman 'Groom Big' usahawan PKS layak memohon

(Noh menyampaian Anugerah Usahawan Tekun Berjaya dan Anugerah Usahawan Tekun Setia)

JOHOR BAHRU, 10 Mac - Seramai 88 usahawan sektor Perusahaan Kecil dan Sederhana (PKS) di seluruh negara berjaya mendapat kelulusan pinjaman melebihi RM100,000 menerusi program 'Groom Big', yang bermula tahun lalu.Menteri Pembangunan Usahawan dan Koperasi, Tan Sri Noh Omar berkata nilai keseluruhan pinjaman yang telah diluluskan menerusi institusi kewangan selain Tekun Nasional mencecah RM11 juta.Program itu kini terbuka kepada semua usahawan yang layak dan mendapat pengesahan status lima bintang daripada Tekun.

(Noh berucap pada majlis Ramah Mesra Usahawan Tekun hari ini)

Usahawan yang menerima anugerah pencapaian terbaik Tekun juga layak menyertai program Groom Big berkenaan."Mana-mana usahawan yang telah diberikan moratorium tetapi tidak ambil dan terus bayar bulanan pinjaman mereka, maka usahawan ini juga dimasukkan sebagai kategori lima bintang. Usahawan seperti ini jika ingin tambah pinjaman dalam 'Groom Big' akan diberikan keutamaan," katanya.Tan Sri Noh ditemui selepas majlis ramah mesra Usahawan Tekun serta penyampaian Anugerah Usahawan Tekun Berjaya dan Anugerah Usahawan Tekun Setia, di sini hari ini.


26,653 kes sembuh COVID-19 dicatatkan semalam

KUALA LUMPUR, 10 Mac - Sebanyak 26,653 kes sembuh direkodkan setakat semalam, menjadikan jumlah keseluruhan kes sembuh kumulatif COVID-19 sebanyak 3,367,542 kes.Jumlah kes yang dirawat di Unit Rawatan Rapi (ICU) pula berjumlah 388 kes dengan 225 kes memerlukan bantuan pernafasan.Dalam satu kenyataan, Ketua Pengarah Kesihatan, Tan Sri Noor Hisham Abdullah memaklumkan 5 lagi kluster baharu dilaporkan, menjadikan jumlah kluster aktif setakat ini sebanyak 424 kluster.

"Daripada 30,246 kes harian yang dilaporkan semalam juga, 9,797 kes merupakan kategori satu, dan 20,226 kes adalah kategori dua."Manakala 115 kes merupakan kategori tiga, 54 kes merupakan dari kategori empat dan kategori lima," menurut kenyataan tersebut.418 kes import yang dikesan melibatkan 388 warganegara dan 30 bukan warganegara.


Produk disyaki mengandungi racun bernilai RM152,213 dirampas

KUALA LUMPUR, 9 Mac - Jabatan Kesihatan Wilayah Persekutuan Kuala Lumpur dan Putrajaya merampas sebanyak 531 jenis produk ubat-ubatan dan kosmetik bernilai RM152,213  yang disyaki mengandungi racun dan tidak berdaftar dengan Kementerian Kesihatan Malaysia (KKM).

Pengarah Kesihatan Negeri Wilayah Persekutan Kuala Lumpur dan Putrajaya, Dr Nor’Aishah Abu Bakar berkata rampasan itu hasil serbuan dalam Ops Majestic melalui Cawangan Penguatkuasaan Farmasi, Bahagian Perkhidmatan Farmasi Wilayah Persekutuan Kuala Lumpur dan Putrajaya di sini, semalam.

“Serbuan dijalankan ke atas tujuh buah premis perniagaan termasuk sebuah dispensari haram di sekitar Jalan Tun Tan Siew Sin yang menjadi tumpuan pengguna terutama dari kalangan bukan warganegara.

“Hasil serbuan berjaya merampas produk kesihatan dan ubat tidak berdaftar dengan KKM termasuklah ubat-ubatan yang disyaki mengandungi racun yang disenaraikan dalam Jadual Pertama Akta Racun 1952 seperti antibiotik, ubat antihistamine, ubat tahan sakit dan lain-lain.

“Produk-produk tersebut dipamerkan secara terbuka di dalam premis dan ada juga yang disorok di sebalik pelbagai produk barangan am,” katanya melalui kenyataan media di sini hari ini.

Menurutnya, siasatan lanjut akan dijalankan di bawah Akta Jualan Dadah 1952 dan jika sabit kesalahan, boleh dikenakan hukuman denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.

Katanya, orang ramai boleh menyemak kesahihan nombor pendaftaran produk dan notifikasi kosmetik dengan melayari www.npra.moh.gov.my atau dengan menghubungi Bahagian Regulatori Farmasi Negara di talian 0378835400.


Dua jurugambar selamatkan wanita cuba terjun dari Jambatan Pulau Pinang

BUTTERWORTH, 9 Mac- Dua jurugambar akhbar berbahasa Inggeris berjaya menyelamatkan seorang wanita yang cuba bertindak terjun ke laut di Kilometer 3.4 Jambatan Pulau Pinang di sini hari ini.Ketika insiden pada pukul 12.30 tengah hari itu, kedua-dua jurugambar lelaki yang menunggang motosikal dari arah Butterworth menuju Pulau Pinang ternampak wanita tersebut sedang memanjat tembok di hentian kecemasan jambatan berkenaan dan bertindak memberhentikan motosikal masing-masing.Masry Che Ani, 48, berkata semasa kejadian, dia dan Ahmad Zhafaran Nasib, 39, dalam perjalanan ke George Town untuk melakukan tugasan."Kami pada mulanya menyangka mungkin wanita itu ada masalah dengan motosikalnya atau dia sedang menggunakan telefon. Apabila kami semakin dekat, kami nampak badannya menggigil. Kami berasa tidak senang hati dan memutuskan untuk berhenti membantunya."Ketika cuba mendekatinya, kami dengar wanita itu menangis sebelum cuba memujuknya untuk turun dari tembok terbabit dan pada masa sama, menjelaskan tindakan terjun jambatan itu bukan cara menyelesaikan masalah," katanya ketika dihubungi hari ini.

Masry berkata, Ahmad Zhafaran kemudian menjerit supaya beliau menarik wanita itu dan terus memegangnya meskipun mangsa melawan.Ahmad Zhafaran pula berkata beliau gembira kerana mereka mengambil keputusan untuk memberhentikan motosikal bagi membantu wanita berumur 37 tahun itu sebelum menghubungi polis.Beliau berkata sebaik diselamatkan, wanita itu menangis teresak-esak menyebabkan beliau dan Masry bertindak menenangkannya serta meminta mangsa bersabar dan tidak terlalu memikirkan kejadian tersebut."Saya bersyukur kerana kami berjaya menyelamatkan nyawa yang tidak bersalah. Kami telah membuat liputan begitu banyak berita tentang kejadian bunuh diri dan misi menyelamat selama bertahun-tahun kami berkhidmat."Saya langsung tidak pernah terfikir bahawa kami akhirnya akan menyelamatkan seseorang. Ini adalah pengalaman sebenar kami yang pertama," katanya sambil menambah polis yang tiba di lokasi kejadian membawa wanita itu ke hospital untuk pemeriksaan lanjut.


MOSTI diminta tumpu pembangunan dua jenis benih padi yang mampu beri pulangan baik - PM

MERSING, 9 Mac - Kementerian Sains, Teknologi dan Inovasi, MOSTI diminta menumpukan usaha pembangunan dua jenis benih padi yang mampu memberikan pulangan baik dan berkualiti tinggi.Langkah itu diperlukan lebih-lebih lagi dalam keadaan cuaca yang tidak menentu.

(Ismail Sabri berucap pada Majlis Penyerahan Benih Padi IS 21 kepada Komuniti Endau di Mersing)

Perdana Menteri, Datuk Seri Ismail Sabri Yaakob berkata benih padi berkenaan dikenal pasti tahan lasak apabila ditenggelami air dan tidak menggunakan kuantiti air yang banyak."Kita sebagai sebuah negara yang tidak tentu bila berlaku banjir, ketika ini kadang-kadang padi sedang ranum tiba-tiba ditenggelami air dan akhirnya musnah atau anak-anak padi sedang membesar ditenggelami air boleh musnah," katanya.Beliau berucap pada Majlis Penyerahan Benih Padi IS 21 kepada Komuniti Endau di Mersing, di sini hari iniBenih padi berkenaan turut diguna pakai sektor pertanian Filipina dan India.


Tabung Usahawan Belia Felda, pemangkin aktiviti ekonomi usahawan belia

(Ismail Sabri berucap pada Program Transformasi Perladangan Felda di Felda Endau, Mersing)

MERSING, 9 Mac - Tabung Usahawan Belia Felda dengan permulaan dana sebanyak RM10 juta diwujudkan bagi memangkin aktiviti ekonomi usahawan belia di rancangan Felda.Perdana Menteri, Datuk Seri Ismail Sabri Yaakob berkata ia memberi peluang kepada belia untuk berniaga terutama perniagaan dalam talian.Bagi merealisasikan hasrat itu, Kerajaan Persekutuan juga akan membina dan menambah menara pencawang di tanah Rancangan Felda untuk membolehkan aktiviti perniagaan belia Felda diperkasa."Belia Felda yang ingin berniaga boleh memperolehi modal untuk memulakan perniagaan melalui Tabung Usahawan Belia Felda, dulu dah ada kita hentikan sementara dan sekarang kita wujudkan semula," katanya.

(Sekitar Program Transformasi Perladangan Felda di Felda Endau, Mersing)

Beliau berucap pada Program Transformasi Perladangan Felda di Felda Endau, Mersing.Dalam pada itu, Ismail Sabri berkata kejayaan yang dikecapi Felda adalah hasil perjuangan kepimpinan Kerajaan Barisan Nasional (BN).Agenda tersebut diteruskan oleh kepimpinan BN sehingga ke hari ini.


Fungsi PKD diperluas jadi pusat sehenti teknologi inovasi

(Hasbi pada pelancaran Ruang Reka STIE di PKD Layang-Layang, Kluang)

KLUANG, 9 Mac - Fungsi Pusat Komuniti Desa (PKD) akan diperluas kepada platform hab reka cipta, teknologi, inovasi dan ekonomi (STIE).Timbalan Menteri Pembangunan Luar Bandar (KPLB) II, Datuk Hasbi Habibollah berkata langkah itu diperkenal bagi melahirkan lebih ramai masyarakat luar bandar yang celik bidang berkenaan.Untuk itu, kerjasama dijalin KPLB dengan Kementerian Sains, Teknologi dan Inovasi."Kita nak mempergunakan sepenuhnya PKD yang kita buat di luar bandar ini supaya ia menjadi pusat sehenti, bukan hanya digunakan untuk bahagian usahawan tetapi juga sebagai tempat untuk anak-anak di luar bandar untuk belajar," katanya.

(Hasbi ditemui pemberita di Kluang hari ini)

Beliau ditemui selepas melancarkan Ruang Reka STIE di PKD Layang-Layang di sini.Ia merupakan PKP pertama dijadikan pusat STIE.


KPDNHEP beri jaminan bekalan bahan mentah cukup menjelang Ramadan

KUALA LUMPUR, 9 Mac - Kementerian Perdagangan dalam Negeri dan Hal Ehwal Pengguna (KPDNHEP) memberi jaminan bekalan bahan mentah adalah mencukupi menjelang Ramadan.Pengarah KPDNHEP, Wilayah Persekutuan Kuala Lumpur, Ariffin Samsudin berkata, orang ramai khususnya di Kuala Lumpur tidak perlu bimbang kerana pihaknya akan memastikan bekalan bahan mentah mencukupi sehingga menjelang perayaan Aidifitri nanti.Ia berikutan keresahan orang ramai terhadap isu kekurangan bekalan telur yang tular sebelum ini."Saya boleh katakan buat masa sekarang, keperluan barangan adalah mencukupi dan kita di pihak Kementerian sendiri sentiasa membuat perancangan dengan teliti dan sekarang ini kita tengah sibuk untuk merancang, menyediakan pelan.

(Majlis Penyerahan Bunting Hari Pengguna Kebangsaan di Kuala Lumpur)

"Kita mempunyai Skim Harga Maksimum Musim Perayaan (SHMMP) seperti biasa dan perkara itu akan diumumkan oleh Yang Berhormat Menteri", katanya semasa Majlis Penyerahan Bunting Hari Pengguna Kebangsaan di sebuah pusat membeli belah, di ibu negara.Di peringkat Wilayah Persekutuan Kuala Lumpur, saya bagi pihak KPDNHEP, berani memberi jaminan bahawa bekalan akan mencukupi", katanya.


Guru interim Bahasa Inggeris dilantik tetap jika penuhi syarat, lulus temu duga - Radzi

KUALA LUMPUR, 9 Mac- Guru interim Bahasa Inggeris (BI) yang dilantik pada 29 April 2019 dan akan tamat tempoh lantikan pada 21 April ini bakal dilantik ke jawatan tetap sekiranya memenuhi syarat, kata Menteri Kanan Pendidikan, Datuk Dr Radzi Jidin.Beliau berkata guru terbabit perlu memenuhi syarat penilaian Rangka Kerja Bersama Eropah Rujukan Bahasa (CEFR) pada tahap mahir (proficient) iaitu CEFR C1 dan lulus temu duga."Pegawai ini akan dilantik tetap sebagai Pegawai Perkhidmatan Pendidikan (PPP) Gred DG41 oleh Suruhanjaya Perkhidmatan Pendidikan (SPP)," katanya dalam kenyataan hari ini. Bagi guru yang tidak memenuhi syarat CEFR C1, Radzi berkata SPP akan turut menemu duga mereka untuk tujuan lantikan tetap sebagai PPP Gred DG41, tetapi perlu mencapai tahap CEFR C1 dalam tempoh percubaan, iaitu satu hingga tiga tahun untuk tujuan pengesahan dalam perkhidmatan.

Beliau berkata, Pelan Pembangunan Pendidikan Malaysia 2013-2025 menetapkan bahawa setiap murid yang melalui sistem pendidikan di negara ini perlu mahir dan fasih berbahasa Melayu serta mahir berbahasa Inggeris pada tahap "independent proficiency" mengikut takrifan CEFR.Radzi berkata berikutan itu, mulai tahun ini urusan pengambilan PPP baharu bagi opsyen BI perlu mengambil kira penguasaan Bl calon pada tahap mahir iaitu tahap CEFR C1."Kementerian sentiasa berusaha meningkatkan kompetensi guru BI bagi memberi impak kepada pengajaran dan pembelajaran dalam bilik darjah. Ini secara langsung meningkatkan tahap penguasaan murid dalam BI seperti yang diaspirasikan berdasarkan piawaian antarabangsa CEFR," katanya.


Cubaan seludup rokok bernilai lebih RM1.5 juta tumpas

PENGKALAN HULU, 9 Mac - Jabatan Kastam Diraja Malaysia (JKDM) Perak berjaya mematahkan cubaan menyeludup rokok pelbagai jenama di dua lokasi di Perak menerusi Ops Benteng Fasa 22.  Nilai keseluruhan rampasan tersebut melebihi RM1.5 juta. Menurut Pengarah JKDM Perak, Datuk Dr Mohamad Saprin, pemeriksaan ke atas sebuah lori di lokasi pertama di Lenggong berjaya merampas sejumlah 1.7 juta batang rokok putih dengan nilai anggaran melebihi RM1.1 juta. Manakala di lokasi kedua di Hentian Rehat dan Rawat, Sungai Perak, arah Selatan, di Kuala Kangsar, pemeriksaan pihak JKDM ke atas sebuah lori juga berjaya merampas 690,000 batang rokok dengan nilai anggaran melebihi RM460,000.

(Datuk Dr Mohamad Saprin menunjukkan rokok pelbagai jenama yang berjaya dirampas semasa sidang media)

"Ini antara rampasan yang tertinggi kerana sebelum ini kita merampas pelbagai jenama rokok yang juga bernilai jutaan ringgit", katanya dalam sidang media khas di Kompleks ICQ Bukit Berapit, Pengkalan Hulu. "Ini dibuat hasil risikan pasukan kita dan juga pasukan operasi kita yang membuat intipan dan mencari maklumat serta memastikan kawasan perak ini bebas daripada sebarang penyeludupan", katanya. Kedua-dua kes disiasat di bawah Seksyen 135(1)(d) Akta Kastam 1967 dan boleh didakwa di bawah peruntukan sama.


10,122 produk kosmetik bernilai RM324,200 dirampas

(Tiga premis di Kulim diserbu termasuk dua stor haram dan satu premis perniagaan/FOTO KKM)

KULIM, 9 Mac - Jabatan Kesihatan Negeri Kedah melalui Cawangan Penguatkuasaan Farmasi (CPF) telah merampas sebanyak 10, 122 botol pelbagai jenis produk farmaseutikal yang tidak berdaftar dan dicemari racun berjadual bernilai RM324, 200.00 oleh Kementerian Kesihatan Malaysia (KKM) pada 7 Mac lalu.

Pengarah Kesihatan Negeri Kedah, Dr Othman Warijo berkata kesemua produk berkenaan dirampas menerusi serbuan Ops Putera ke atas tiga premis iaitu dua stor haram dan satu premis perniagaan.

Menurutnya, daripada produk berkenaan pihaknya turut merampas sebanyak 882 kotak produk kosmetik yang tidak bernotifikasi dengan Pihak Berkuasa Kawalan Dadah (PBKD) dan 4,779 botol produk dicemari racun berjadual dan satu (1) peranti digital.

“Siasatan awal mendapati produk tidak berdaftar tersebut dijual secara berleluasa dalam talian di platform e-dagang Malaysia.

“Oleh itu, orang ramai dinasihati agar sentiasa berhati-hati semasa membeli apa-apa produk kesihatan dan kosmetik yang dijual secara dalam talian.

“Serta pastikan produk-produk kesihatan dan kosmetik yang dibeli di pasaran sentiasa mematuhi keperluan undang-undang yang dikuatkuasakan,” katanya melalui kenyataan media hari ini.

Othman Warijo berkata siasatan lanjut akan dijalankan di bawah Akta Racun 1952 dan Akta Jualan Dadah 1952.

“Jika disabitkan bersalah di bawah Akta Racun 1952, pihak berkenaan boleh dikenakan hukuman denda tidak melebihi RM5,000 atau penjara 2 tahun atau kedua-duanya sekali,” katanya.

Orang ramai juga boleh menyemak kesahihan nombor pendaftaranproduk dan notifikasi kosmetik dengan melayari https://www.npra.gov.my Atau dengan menghubungi Bahagian Regulatori Farmasi Negara di talian 03-78835400.


Mesyuarat Majlis Raja-Raja ke-258 dipengerusikan Sultan Terengganu

(Sultan Terengganu, Sultan Mizan Zainal Abidin berkenan memberi tabik hormat ke atas Kawalan Kehormatan Utama (KKU) dibarisi Batalion Pertama Rejimen Askar Melayu Diraja di Dataran Utama)

KUALA LUMPUR, 9 Mac- Sultan Terengganu, Sultan Mizan Zainal Abidin, mempengerusikan Mesyuarat Majlis Raja-Raja Ke-258 di Istana Negara, di sini, pada Rabu.Mesyuarat itu berlangsung selepas kali terakhir diadakan pada 24 dan 25 November 2021 yang dipengerusikan oleh Sultan Kedah, Al Aminul Karim Sultan Sallehuddin Sultan Badlishah.Terdahulu, sebelum mempengerusikan mesyuarat berkenaan, Sultan Mizan berkenan memberi tabik hormat ke atas Kawalan Kehormatan Utama (KKU) yang dibarisi Batalion Pertama Rejimen Askar Melayu Diraja di Dataran Utama.Baginda turut berkenan menanam pokok Ceri Terengganu (Lepisanthes alata) di perkarangan Istana Negara sebagai simbolik Sultan Terengganu mempengerusikan Mesyuarat Majlis Raja-Raja kali ini.Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah turut berkenan menyaksikan Majlis Penanaman Pokok tersebut yang julung kali diadakan cetusan idea Al-Sultan Abdullah

(Al-Sultan Abdullah bersama Sultan Mizan pada Majlis Penanaman Pokok Ceri Terengganu di pekarangan Istana Negara, hari ini)

Majlis Penanaman Pokok berkenaan juga adalah yang pertama dibuat dan tidak pernah diadakan sebelum pelantikan Seri Paduka sebagai Yang di-Pertuan Agong ke-16.KKU julung kali diadakan pada Mesyuarat Majlis Raja-Raja Ke-254, manakala Majlis Penanaman Pokok kali pertama diadakan pada mesyuarat ke-255.Mesyuarat dua hari itu turut dihadiri semua Raja-Raja Melayu kecuali Kelantan, Pahang dan Johor. Pahang diwakili Pemangku Raja Pahang, Tengku Hassanal Ibrahim Alam Shah Al-Sultan Abdullah manakala Kelantan diwakili Tengku Mahkota Kelantan, Tengku Dr Muhammad Faiz Petra Sultan Ismail Petra. Mesyuarat itu turut dihadiri Yang Dipertua Negeri Pulau Pinang, Melaka, Sabah dan Sarawak.Raja-Raja Melayu diiringi Menteri Besar masing-masing manakala Yang Dipertua Negeri diiringi Ketua-Ketua Menteri kecuali Sarawak yang diiringi Timbalan Premier 6. -BERNAMA


KUALA LUMPUR, 9 Mac - Pemansuhan penjarakan fizikal untuk solat jemaah selaras Fasa ‘Peralihan ke Endemik’ akan terus memakmurkan institusi masjid dan surau dengan aktiviti keagamaan dan kemasyarakatan Menurut Menteri Di Jabatan Perdana Menteri (Hal Ehwal Agama), Datuk Idris Ahmad, pengumuman Perdana Menteri, Datuk Seri Ismail Sabri Yaakob itu adalah sesuatu yang amat dinantikan oleh umat Islam.  Beliau menerusi satu kenyataan memaklumkan, pengumuman ini dibuat berasaskan fakta dan data setelah mengambil kira pelbagai faktor termasuk penilaian risiko daripada Kementerian Kesihatan Malaysia (KKM) dan pandangan yang dikemukakan Jabatan Kemajuan Islam Malaysia (JAKIM).

(Menteri Di Jabatan Perdana Menteri (Hal Ehwal Agama), Datuk Idris Ahmad)

"Walau bagaimanapun, pelaksanaan ibadah tanpa penjarakan fizikal dan juga prosedur operasi standard (SOP) akhir untuk masjid dan surau adalah tertakluk kepada ketetapan pihak berkuasa agama negeri-negeri.

"Pengumuman ini juga merupakan hadiah buat umat Islam untuk menyambut bulan Ramadan", katanya.

Beliau berkata Fasa Peralihan ke Endemik bermula 1 April adalah terjemahan kepada kejayaan usaha-usaha kerajaan bagi menangani krisis kesihatan COVID-19, selain kerjasama erat daripada Keluarga Malaysia. Sementara itu, Datuk Idris turut menyeru kepada umat Islam untuk terus berdoa serta mengadakan solat hajat agar rakyat dan negara terus dipelihara daripada sebarang kemudaratan dan bencana.


Petani dibenarkan menanam di kawasan tanah pencawang elektrik TNB dengan syarat tertentu

KUALA LUMPUR, 9 Mac - Para petani kini dibenarkan menanam tanaman jangka pendek di kawasan tanah yang mempunyai talian pembekalan elektrik atau pencawang elektrik.Menteri Tenaga dan Sumber Asli, Datuk Seri Takiyuddin Hassan berkata, mereka bagaimanapun perlu mematuhi beberapa syarat yang ditetapkan oleh Suruhanjaya Tenaga.Antara syarat tersebut termasuklah mendapat kebenaran tuan tanah dan memastikan ketinggian tanaman tidak melebihi 6 kaki untuk tujuan keselamatan.

(Datuk Seri Takiyuddin Hassan, pada sesi soal jawab persidangan Dewan Rakyat)

"Jika tanah itu tanah kepunyaan negeri, tanah negeri atau tanah hutan simpan atau rizab perlu mendapatkan kebenaran pihak berkuasa negeri atau pentadbir tanah. sekiranya tanah itu milik individu, perlu mendapat kebenaran sama ada dalam bentuk sewaan atau pajakan."Manakala kebenaran kedua dari Tenaga Nasional Berhad (TNB) sebagai pemegang lesen untuk memastikan garis panduan yang dikeluarkan pihak Suruhanjaya Tenaga dapat dipatuhi", katanya. Sehingga kini, sebanyak 115 permohonan telah diluluskan untuk pelaksanaan aktiviti yang dibenarkan di bawah talian pembekalan elektrik termasuk aktiviti tanaman.  Beliau menjawab pertanyaan wakil Tanjong Malim, Chang Lih kang pada sesi soal jawab persidangan Dewan Rakyat, hari ini.


Akta Perniagaan Perkhidmatan Wang 2011 (Akta 731) ditambah baik

KUALA LUMPUR, 9 Mac - Kementerian Kewangan sedang dalam proses menambah baik Akta Perniagaan Perkhidmatan Wang 2011 (Akta 731) bagi meningkatkan pemantauan serta mencegah aktiviti kiriman wang yang tidak sah.Timbalan Menteri Kewangan II, Yamani Hafez Musa berkata, ia bagi meningkatkan keberkesanan penguatkuasaan yang dirangka untuk memastikan tindakan yang lebih cekap dan punitif terhadap aktiviti kiriman wang oleh pengendali yang tidak sah atau berdaftar. "Ini termasuk keperluan pencegahan pengubahan wang haram dan pencegahan pembiayaan keganasan (anti-money laundering/combating the financing of terrorism, AML/CFT), terutamanya pelaksanaan langkah usaha wajar (due diligence) ke atas pelanggan serta penyelenggaraan rekod berkenaan transaksi perniagaan pengiriman wang.

"Ini bagi melindungi pengendali pengiriman wang daripada digunakan sebagai perantara untuk aktiviti penghantaran wang haram, katanya.

(Timbalan Menteri Kewangan II, Yamani Hafez Musa)

Tambah beliau, Bank Negara juga menetapkan had transaksi bagi pengiriman wang keluar setiap individu tidak boleh melebihi RM 50,000 setiap hari. Di samping itu, pengendali tersebut juga dikehendaki untuk mengemukakan statistik transaksi secara berkala kepada Bank Negara.Yamani menjawab pertanyaan Ahli Parlimen Kuala Nerus, Datuk Dr Mohd Khairuddin Aman Razali berkenaan pemantauan kerajaan terhadap aktiviti kiriman wang yang tidak diisytihar atau tidak melalui pengirim wang yang sah.


MOTAC sambut baik keputusan pembukaan sempadan negara

KUALA LUMPUR, 9 Mac - Kementerian Pelancongan, Seni dan Budaya (MOTAC) menyambut baik pengumuman pembukaan sempadan negara yang dibuat oleh Perdana Menteri, semalam.Menterinya, Datuk Seri Nancy Shukri berkata keputusan tersebut berupaya merancakkan kembali pemulihan ekonomi negara pasca COVID-19, terutama melibatkan keseluruhan rantaian pemain industri pelancongan, seni dan budaya di negara ini.Melalui kenyataan, beliau berkata pengumuman ini memberi kelegaan dan sinar buat mereka dalam menjana semula ekonomi melalui sektor pelancongan antarabangsa.

(Menteri Pelancongan, Seni dan Budaya, Datuk Seri Nancy Shukri)

"Sehubungan itu, rakyat Malaysia yang mempunyai dokumen perjalanan sah kini boleh keluar masuk negara seperti biasa."Bagi Individu yang telah menerima vaksinasi lengkap pula, tiada keperluan untuk menjalani sebarang tempoh kuarantin dan hanya perlu melalui ujian pengesanan COVID-19 RT-PCR dua hari sebelum berlepas serta ujian RTKAg (profesional) dalam tempoh 24 jam selepas ketibaan", katanya.Namun bagi negara yang masih menutup pintu sempadannya, rakyat masih boleh memanfaatkan kaedah Laluan Perjalanan Lengkap Vaksin (VTL) yang telah dipersetujui Kerajaan Malaysia dengan negara-negara yang terbabit.MOTAC kekal optimis industri ini akan kembali bangkit, sekali gus menjadikan Malaysia kembali popular dalam kalangan pelancong antarabangsa.MOTAC juga akan sentiasa memberikan kerjasama dan menyokong segala usaha yang dilakukan oleh seluruh agensi kerajaan yang terlibat dalam menjayakan pembukaan semula sempadan negara bermula 1 April.


Hujan lebat, ribut petir sepanjang hari, dijangka berlarutan sehingga Jumaat

KUALA LUMPUR, 9 Mac- Hujan lebat berterusan dan ribut petir dijangka berlaku sepanjang hari di beberapa negeri di Semenanjung, Sabah dan Sarawak,sejak semalam berlarutan sehingga Jumaat ini.Jabatan Meteorologi Malaysia (METMalaysia) dalam kenyataannya memaklumkan, di Semenanjung pada sebelah pagi hujan di satu dua tempat di Terengganu, Selangor, Kuala Lumpur, Putrajaya, Negeri Sembilan, Melaka dan Johor serta di kawasan pantai KelantanSementara di Sabah ia berlaku di pantai barat Sabah, Sandakan (Telupid, Kinabatangan, Beluran dan Kudat).Di sebelah petang, ribut petir diramal di kebanyakan kawasan di Putrajaya, selain beberapa kawasan Kuala Lumpur, Kedah, Pulau Pinang, Pahang, Selangor, Negeri Sembilan, Melaka serta Johor dan beberapa tempat di pedalaman Perak, Perlis, Kelantan dan Terengganu.Ribut petir juga diramalkan di ibu kota, Putrajaya, Kedah, Pulau Pinang, Pahang, Selangor, Negeri Sembilan, Melaka serta Johor dan di beberapa kawasan pedalaman di Perak, Perlis, Kelantan dan Terengganu, pada petang ini.Selain itu, ribut petir diramal di sekitar Kuching, Serian, Samarahan, Sri Aman, Betong, Sarikei, Sibu, Mukah, Kapit, Bintulu, Miri dan Limbang, petang ini.Ribut petir juga dijangka berlaku pada waktu malam, hari ini di beberapa kawasan di Kedah, Pulau Pinang, pedalaman Pahang, selain hujan di ibu kota, Putrajaya, Johor, Samarahan, Betong, Sibu, Kapit, Bintulu, Limbang dan di kawasan pedalaman Perak, Kelantan, Selangor serta Negeri Sembilan.Cuaca hujan lebat dan ribut petir juga diramal berlaku di kebanyakan kawasan di pantai barat Semenanjung, Sabah dan Sarawak, pada esok dan lusa, sepanjang hari.

(Hujan lebat berterusan untuk tempoh beberapa hari boleh mengakibatkan kejadian banjir di kawasan-kawasan rendah-METMalaysia/Gambar fail)

Dalam pada itu, METMalaysia dalam tinjauan cuaca jangka panjang juga memaklumkan, Fasa Monsun Timur Laut yang telah bermula pada 3 November lalu dijangka berterusan sepanjang bulan ini. Sepanjang tempoh monsun ini, negara lebih cenderung menerima tiupan angin yang lebih kencang dan berterusan dengan jangkaan beberapa siri hujan lebat secara menyeluruh dijangkaakan berlaku terutama di negeri-negeri pantai timur Semenanjung, barat Sarawak dan timur Sabah.Selain itu, kenyataan berkenaan menyebut, tiupan angin timur laut secara berterusan dan kencang boleh menyebabkanlaut bergelora dan ombak besar di perairan Laut China Selatan.Sepanjang Mac juga dijangka kebanyakan negeri di Semenanjung dijangka menerima hujan sedikit melebihi purata iaitu antara 100 mm hingga 400 mm yang melibatkan Negeri Perlis, Kedah, Perak, Selangor, Kuala Lumpur, Putrajaya, Hujan lebat berterusan untuk tempoh beberapa hari boleh mengakibatkan kejadian banjir di kawasan-kawasan berkedudukan rendah dan kawasan yang kerap banjir.


1,440 penduduk terjejas banjir di PPS lima negeri

(Menteri Wilayah Persekutuan, Datuk Seri Dr Shahidan Kassim melawat PPS Dewan Sultan Sulaiman, Kampung Baru pada Selasa/FB Shahidan Kassim)

KUALA LUMPUR, 9 Mac- Selangor mencatatkan angka tertinggi penduduk terjejas banjir iaitu seramai 1,020 orang daripada 1,440 orang membabitkan 408 keluarga yang ditempatkan di pusat pemindahan sementara (PPS) di lima negeri.Portal Bencana Pusat Kawalan Bencana Negara (NDCC) melaporkan sehingga jam 8 pagi tadi, daripada jumlah berkenaan 214 orang ditempatkan di PPS di Kuala Lumpur, 149 di Kelantan, 35 di Melaka dan 22 lagi di Negeri Sembilan.Di Selangor, semua penduduk terjejas banjir membabitkan 270 keluarga ditempatkan di 10 PPS, dengan daerah Petaling merekodkan jumlah tertinggi iaitu 734 mangsa daripada 195 keluarga.Mereka ditempatkan di empat PPS iaitu Dewan Camelia Putra Heights, Dewan Kenanga Seksyen 28 Shah Alam, Masjid Putra Heights dan Sekolah Kebangsaan (SK) Puchong Indah.

(Timbalan Menteri di Jabatan Perdana Menteri (Tugas-tugas Khas), Datuk Mastura Mohd Yazid melawat PPS Dewan Camelia Putra Heights pada Selasa/FB Mastura Mohd Yazid)

Sementara 138 mangsa ditempatkan di dua PPS di Gombak membabitkan Dewan MPS Kampung Melayu Sri Kundang dan Dewan Orang Ramai Sri Permata. Manakala Hulu Langat membabitkan 12 orang di dua PPS iaitu Kampung Sungai Serai dan Kompleks Penghulu Mukim Cheras ,Batu 10.Bagi PPS Sepang, menempatkan111 orang di SK Kota Warisan, manakala 25 orang lagi di Dewan Orang Ramai Kampung Bukit Changgang, Kuala Langat. Di Kuala Lumpur pula, NDCC memaklumkan 74 keluarga membabitkan jumlah seramai 214 orang ditempatkan di dua PPS iaitu di Dewan Kelab Sultan Sulaiman dan Sekolah Jenis Kebangsaan Tamil (SJKT) SaraswathyManakala di Kelantan, hanya satu PPS masih beroperasi iaitu di SK Tok Deh di Pasir Mas yang menempatkan 45 keluarga membabitkan jumlah 149 orang.Di Melaka pula, PPS di SK Parit Penghulu menempatkan 35 mangsa daripada 10 keluarga bagi daerah Jasin.Sementara Negeri Sembilan seramai 22 orang daripada sembilan keluarga penduduk terjejas banjir di daerah Jelebu ditempatkan di SK Simpang Durian.


Lelaki maut kemalangan berhampiran kompleks Sogo

(Kemalangan membabitkan 3 buah kereta berham[piran Kompleks Sogo/Foto Bomba KL)

KUALA LUMPUR, 9 Mac- Seorang lelaki maut dalam kemalangan melibatkan 3 buah kereta di Jalan Tunku Abdul Rahman, di sini berhampiran Kompleks Sogo, pagi ini.Pusat Gerakan Operasi, Jabatan Bomba dan Penyelamat Kuala Lumpur dalam satu kenyataan memaklumkan, mangsa lelaki berumur 37 tahun yang tersepit berjaya dikeluarkan oleh anggota bomba, meninggal dunia di tempat kejadian.Katanya, pihaknya menerima panggilan kecemasan mengenai kemalangan membabitkan 3 kereta pukul 6.47 pagi.

(Seorang mangsa lelaki berumur 37 tahun tersepit berjaya dikeluarkan oleh anggota bomba, meninggal di tempat kejadian/ Foto Bomba KL)

"Jentera dengan anggota seramai 7 orang dari Balai Bomba dan Penyelamat (BBP) Titiwangsa dikejarkan ke tempat kejadian.

"Setibanya di lokasi pasukan bomba mendapati kemalangan melibatkan tiga buah kereta model Proton Waja, Perodua Bezza dan Nissan Alphard," menurut kenyataan berkenaan pada Rabu.Menurut kenyataan itu, mangsa disahkan meninggal dunia oleh paramedik Hospital Kuala Lumpur (HKL) dan diserahkan kepada pihak polis untuk tindakan selanjutnya.


MBK, SWCorp dan Alam Flora Sdn Bhd jalin kerjasama hantar bantuan misi pascabanjir ke Terengganu

KUANTAN, 8 Mac- Prihatin nasib penduduk terjejas banjir di Terengganu, Majlis Bandaraya Kuantan (MBK) bersama Perbadanan Pengurusan Sisa Pepejal dan Pembersihan Awam (SWCorp), serta Alam Flora Sdn Bhd, menghantar misi bantuan pascabanjir ke negeri itu.  Seramai 65 anggota bersama lebih 17 kenderaan dihantar di kawasan Hulu Terengganu bagi kerja-kerja pembersihan bermula semalam sehingga Jumaat ini.  Menurut Datuk Bandar Kuantan, Datuk Hamdan Hussin usaha terbabit sejajar dengan misi kerajaan Pahang untuk turut sama membantu negeri-negeri yang terjejas akibat bencana banjir baru-baru ini.  “Semalam kita bergabung, pejabat SUK dengan program PUSPANITA, kita ada lebih kurang 10 orang dan dua buah lori semalam yang kita hantar tapi hari ini kita tambah dengan kekuatan yang saya rasa amat memberi signifikan yang berkesanlah nanti iaitu lebih kurang 55 anggota. Lebih daripada 15 kenderaan yang kita hantar,” kata Hamdan selepas pelepasan Misi Bantuan Banjir ke Terengganu di perkarangan Kompleks Majlis Bandaraya Kuantan di sini, hari ini. Selain bantuan pembersihan, sumbangan turut diberikan dalam bentuk 200 pek bekalan makanan harian.  Mengulas mengenai Anugerah ASEAN Clean Tourist City Standard 2022-2024 Peringkat Kebangsaan yang diterima semalam, beliau berkata, anugerah itu pastinya akan memperkenalkan bandaraya Kuantan sehingga ke peringkat antarabangsa.Malah anugerah itu juga akan membawa limpahan rezeki buat pengusaha penginapan, makanan dan penggiat pelancongan di bandaraya itu.

(Majlis pelepasan Misi Bantuan Banjir ke Terengganu diadakan di perkarangan Kompleks Majlis Bandaraya Kuantan, hari ini)

“Kita salah satu bandar yang akan masuk di dalam jadual MOTAC, jadual ejen pelancongan di peringkat kebangsaan dan juga antarabangsa. Ini bermaksud kita punya pemasaran bandar ini semakin meluas,” tambahnya. Anugerah itu disampaikan Menteri Pelancongan, Seni dan Budaya Malaysia (MOTAC), Datuk Seri Nancy Shukri di Kuala Lumpur, semalam.  Dalam pada itu katanya, beliau juga berharap agar pihak swasta dan Badan Bukan Kerajaan (NGO) untuk menjalin kerjasama bersama MBK untuk memperbanyakkan lagi aktiviti dan produk pelancongan dalam usaha menjadikan Kuantan sebagai pilihan utama pelancong.


Had waktu operasi premis perniagaan dimansuhkan bermula 1 April 2022

KUALA LUMPUR, 8 Mac - Had waktu beroperasi bagi premis perniagaan dimansuhkan bermula 1 April 2022, kata Perdana Menteri Datuk Seri Ismail Sabri Yaakob hari ini.

Beliau berkata pemilik premis dibolehkan untuk melaksanakan waktu operasi premis masing-masing mengikut syarat lesen operasi premis.

(Datuk Seri Ismail Sabri Yaakob pada sidang media khas di Bangunan Parlimen hari ini/BERNAMA)

"Ini bermakna anda semua bolehlah makan di kedai makan selepas jam 12 tengah malam, terutamanya dengan bulan Ramadan yang akan tiba tidak lama lagi. Bolehlah bersahur di luar," katanya dalam sidang media khas mengenai fasa 'peralihan ke endemik' di sini, hari ini.

Ismail Sabri berkata fasa ‘peralihan ke endemik’ ini merupakan strategi keluar daripada pandemik untuk membolehkan rakyat Malaysia kembali semula kepada kehidupan yang hampir normal selepas hampir dua tahun berperang dengan COVID-19.


Malaysia ke fasa peralihan endemik, pembukaan semula sempadan negara 1 April - PM

(Perdana Menteri Datuk Seri Ismail Sabri Yaakob pada sidang media khas di Bangunan Parlimen hari ini/BERNAMA)

KUALA LUMPUR, 8 Mac - Perdana Menteri, Datuk Seri Ismail Sabri Yaakob hari ini mengumumkan bahawa Malaysia akan memasuki fasa ‘peralihan ke endemik’ dan pembukaan semula sempadan negara mulai 1 April depan.

Beliau berkata keputusan itu dibuat setelah mengambil kira pelbagai faktor, melakukan penilaian risiko, mendapatkan pandangan Kementerian Kesihatan (KKM) serta meneliti syor daripada Menteri Kuartet.

(Perdana Menteri Datuk Seri Ismail Sabri Yaakob (tengah) pada sidang media khas di Bangunan Parlimen hari ini/BERNAMA)

"Penting untuk saya maklumkan, fasa ‘peralihan ke endemik’ ini merupakan strategi keluar untuk membolehkan kita semua kembali semula kepada kehidupan yang hampir normal selepas hampir dua tahun berperang dengan COVID-19," kata beliau.

Fasa peralihan itu, katanya merupakan fasa sementara sebelum negara beralih ke fasa endemik yang tertakluk pada pengumuman yang hanya boleh dibuat oleh Pertubuhan Kesihatan Dunia (WHO)," kata Ismail Sabri dalam sidang media khas di bangunan Parlimen, di sini hari ini.

Malaysia menutup sempadan negara kepada pelancong dan pelawat asing sejak Perintah Kawalan Pergerakan (PKP) dikuatkuasakan pada 18 Mac 2020 bagi mengekang penularan COVID-19 dalam negara.

Sehubungan itu, Datuk Ismail Ismail berkata bermula 1 April beberapa prosedur operasi standard (SOP) telah digariskan seperti berikut iaitu Pemakaian pelitup muka di tempat-tempat awam masih wajib dipatuhi oleh setiap individu dan Had waktu beroperasi bagi premis perniagaan dimansuhkan.

“Pemilik premis dibolehkan melaksanakan waktu operasi premis masing-masing mengikut syarat lesen operasi premis.

“Ini bermakna anda semua bolehlah makan di kedai makan selepas jam 12 tengah malam, terutamanya dengan bulan Ramadan yang akan tiba tidak lama lagi. Bolehlah bersahur di luar,” katanya.


IPOH, 8 Mac- Keadaan banjir di Perak pulih sepenuhnya selepas Pusat Pemindahan Sementara (PPS) terakhir iaitu Dewan Serbaguna Kampung Padang Tembak ditutup, 3 petang tadi.  PPS berkenaan menempatkan 15 penduduk daripada tiga keluarga.  Perkembangan itu membolehkan kesemua penduduk terjejas pulang ke kediaman masing-masing.

(Anggota JBPM negeri membuat pemantauan berterusan meski banjir semakin pulih selain memberi bantuan kepada penduduk terjejas membersihkan kediaman mereka)

Terdahulu, 18 penduduk daripada 4 keluarga dibenarkan pulang selepas PPS Dewan SMK Khair Johari, Muallim ditutup 8.30 pagi tadi.  Kesemua mereka merupakan penduduk daripada Kampung Berop, Tanjung Malim.


Syria Care Malaysia sasar kumpul dana bantuan Ramadan untuk pelarian Syria

SHAH ALAM, 8 Mac - Syria Care Malaysia menyasarkan sebanyak RM4.2 juta bagi mengumpul dana bantuan Ramadan untuk 720,000 pelarian Syria menerusi Kempen Ramadan Al Khair 10.0.Menurut Ketua Pegawai Eksekutif Syria Care, Siti Sakinah Meor Omar Baki, setakat ini jumlah kutipan dana yang terkumpul sejak 1 Februari lalu baru mencapai 20 peratus iaitu RM140,000. "Kalau tahun lepas sebenarnya kami dapat menjayakan sembilan dapur, tahun ini memandangkan situasi semasa kita sasarkan awal hanya empat buah dapur, seandainya keadaan mengizinkan, itu pun walaupun empat dapur, itulah yang kita dapat sediakan mengikut ramalan berdasarkan sumbangan yang masuk sekarang, kita belum mencapai kapasiti maksima, baru 20 peratus," katanya selepas melancarkan kempen mengumpul dana bantuan Ramadan pelarian Syria, di sini.

(Pakej bantuan makanan yang menggunakan OrderFood akan dihantar ke Syria)

Tambah Siti Sakinah, lokasi agihan kempen kali ini merangkumi tiga negara iaitu Syria, Lubnan dan Turki yang mempunyai ramai pelarian Syria yang hidup dalam keadaan daif serta serba kekurangan.Terdapat dua jenis pakej bantuan makanan yang ditawarkan iaitu set iftar berharga RM15 manakala sekotak pek makanan kering berharga RM150 menerusi penggunaan OrderFood yang akan dihantar ke Syria.


Runtuhan kuari di Simpang Pulai, polis pastikan tiada risiko bahaya semasa misi menyelamat

IPOH, 8 Mac- Susulan kejadian runtuhan batu kuari di Keramat Pulai, Simpang Pulai, Ipoh.  Ketua Polis Perak, Datuk Mior Faridalathrash Wahid berkata pihak Jabatan Mineral dan Geosains Negeri memaklumkan masih terdapat pergerakan tanah di kawasan tersebut.Justeru, kajian terperinci perlu dibuat sebelum kerja-kerja menyelamat dijalankan ke atas dua lagi mangsa yang terperangkap. "Pihak smart team saya dimaklumkan oleh pengarah Jabatan Bomba dan Penyelamat (JBPM), pihak smart team pun akan datang dengan peralatannya untuk mengkaji mengenai pergerakan tanah ini sebab kita tak nak dalam usaha kita nak menyelamat mangsa ini akan menyebabkan kecederaan kepada pasukan penyelamat dan sebagainya," kata Datuk Mior kepada pemberita ketika meninjau kawasan kejadian.

(Keluarga mangsa yang hilang dikhuatiri tertimbus sebak ketika ditemui dalam kejadian runtuhan batu kuari di kawasan Tambun, Simpang Pulai, Ipoh, Perak pagi tadi/BERNAMA)

Dalam perkembangan sama, beliau turut mengesahkan tiada proses letupan dilakukan sebelum kejadian dan punca runtuhan masih dalam siasatan.Identiti dua mangsa yang terperangkap dalam runtuhan tersebut dikenali sebagai Kheow Loo Siew Soon, 49 tahun dan Itam a/l Lasoh, 43 tahun.Manakala dua lagi mangsa, mengalami cedera parah.


Tambah baik sistem perparitan, atasi isu banjir di Lembah Klang

(Datuk Seri Dr Shahidan sempat bertemu mesra dengan penduduk terjejas banjir)

KUALA LUMPUR, 8 Mac - Sistem Perparitan di Kuala Lumpur perlu di tambah baik, kata Menteri Wilayah Persekutuan, Datuk Seri Dr Shahidan Kassim.Walaupun sistem smart tunnel sudah ada, pendekatan jangka panjang dan pendek harus di perbaiki bagi mengelak masalah banjir kilat.

(Datuk Seri Dr Shahidan ditemui wartawan selepas membuat lawatan dan memberikan bantuan kepada penduduk terjejas banjir di PPSDewan Kelab Sultan Sulaiman, Kg Bharu)

"Jadi kita perlu melihat semula sistem perparitan kita kembali. walaupun kita dah buat yang terbaik dan kita mmepunyai 'Smart Tunnel' dan 'Smart Tunnel' tersebut berfungsi untuk mengalirkan air pergi ke kolam, secara berperingkat ke dalam sungai,"

"Tapi kalau sungai yang ada sudah melimpah, kejadian tersebut akan timbulkan masalah,"Kata Shahidan kepada media semasa membuat lawatan dan memberikan bantuan kepada penduduk terjejas banjir di Pusat Pemindahan Sementara (PPS) Dewan Kelab Sultan Sulaiman, Kg Bharu. di sini.Menurut beliau, tugas utama sekarang memastikan semua penduduk terjejas banjir diberikan bantuan secepat mungkin.